Dan danu to objavljuje,

a noć noći glas predaje.

Nije to riječ, a ni govor nije,

nije ni glas što se može čuti,

al´ po svoj zemlji razliježe se jeka,

riječi njihove sve do na kraj svijeta sežu.

**Ps 19, 3 – 5**

**Duhovni dnevnik**

Sadržaj

[**FRER** 3](#_Toc61543047)

[**TRIDESET GODINA KONTEMPLATIVNOG HODA** 6](#_Toc61543048)

[**LIST** 8](#_Toc61543049)

[**KONTEMPLACIJA I…** 9](#_Toc61543072)

[**TRI MEDITACIJE** 12](#_Toc61543073)

[**MEDITACIJA ISPRED IKEBANE** 16](#_Toc61543078)

[**ISUSOVA MOLITVA** 17](#_Toc61543079)

[**KONTEMPLATIVNA MOLITVA U MOJEM ŽIVOTU** 24](#_Toc61543080)

[**DVIJE GOSPOĐE** 27](#_Toc61543081)

[**PRIČA O KRUGOVIMA** 29](#_Toc61543082)

[**JEKA TIŠINE** 32](#_Toc61543083)

[**ZAPISI S KOŠLJUNA** 35](#_Toc61543084)

[**GLUMAC U KAZALIŠTU I KONTEMPLATIVNA VJEŽBA** 37](#_Toc61543085)

[**KONTEMPLACIJA JE ZNATI OTVORITI I ZATVORITI VRATA** 39](#_Toc61543086)

[**GDJE SAM TU JA?** 42](#_Toc61543087)

[**KORIJENI** 45](#_Toc61543088)

[**PRIČA O ORHIDEJAMA** 49](#_Toc61543089)

[**TIHO, SLUŠAJ KAKO RASTE!** 51](#_Toc61543090)

[**MOJA MALA KAP** 52](#_Toc61543091)

[***I SVE MOJE, TVOJE JE*…** 55](#_Toc61543092)

[*In memoriam Ljerka i Vlatko* 56](#_Toc61543093)

[**UTJEHA PSALAMA** 59](#_Toc61543094)

[*„Je li sunce zašlo ili se zemlja okrenula oko svoje osi?“* 60](#_Toc61543095)

[**KOŠLJUNSKI DNEVNIK** 61](#_Toc61543096)

[**SNAGA DUHA DOLAZI IZNUTRA** 63](#_Toc61543097)

[**NAKON *LECTIO DIVINA*** 64](#_Toc61543098)

[**SPLITSKA „JEKA“** 66](#_Toc61543099)

[**SOLARIS** 68](#_Toc61543100)

[**ISPOVIJED KAMENU KOJI ODBACIŠE GRADITELJI** 69](#_Toc61543101)

[**PUSTINJSKA RUŽA** 70](#_Toc61543102)

[**SKOK** 72](#_Toc61543103)

[**TIŠINU VOLIM** 74](#_Toc61543104)

[**RAZBILA SAM VELIKU JUŠNU ZDJELU** 75](#_Toc61543105)

[**ČOVJEK** 76](#_Toc61543106)

[**TANKA NIT** 77](#_Toc61543107)

[**VEČERAS** 78](#_Toc61543108)

[**ZAUZDAN OBLAČAK** 80](#_Toc61543109)

[**ZLATNA KIŠA KOŠLJUNSKA** 81](#_Toc61543110)

[**SVETA OPUŠTENOST** 82](#_Toc61543111)

[**SUSRET** 83](#_Toc61543112)

#  **FRER**[[1]](#footnote-1)

U našem mjestu

živi jedan frer

koji vjerno slijedi svoj smjer.

Nikad se žurbom mučio nije,

ako mu to prigovoriš,

on se samo smije.

Kada zamišljen stazom hodi

i nekoga susretne,

to mu baš godi.

Tada, kao i uvijek,

priča jasno i kratko.

Bez sumnje ga može

razumjeti svatko.

Baki staroj ili djetetu što se igra

on smireno priđe

kao da ga svatko briga.

Dugo šuti i pozorno sluša

dok mu se ne napuni duša.

Bile to gluposti ili dobre vijesti

frer je spreman slušati

sve do besvijesti.

Onda se povuče

u pokrajnji kutak,

diše duboko i ponavlja riječ.

Da je frer poseban,

pa to zna baka i dijete

i naš mali svijet.

**Lidija Glavaš** (2018.)

# **TRIDESET GODINA KONTEMPLATIVNOG HODA**

Što je to kontemplativni duhovni put? To je pitanje koje sam postavila na početku svoga redovničkog hoda, još u novicijatu 1988. godine. Dok sam radoznalo i s tisuću nepostavljenih pitanja promatrala sestre na kontemplativnim duhovnim vježbama kako hodaju jedna iza druge, zaogrnute šutnjom, zamišljala sam da je to dio blaženstva za kojim čezne moja duša. Kad sam pitala fra Mladena kakve su to duhovne vježbe i što se tamo radi, rekao je: „To je teško za vas mlade. Kad budete sestre i zavjetujete se, ja vam neću braniti. A zasad, bolje ne.“

Sada znam - to je bio okidač za mene. Pomislila sam: „Što li je to tako teško da nam fra Mladen ne dozvoljava? Kad je teško, sigurno vrijedi!“ Tada sam odlučila da ću se odmah prijaviti čim se zavjetujem. Tako je i bilo. Zavjete sam imala u listopadu, a termin kontemplativnih duhovnih vježbi bio je u studenom. Odmah sam se prijavila. Malo je reći da je bilo teško. Bilo je gotovo za umrijeti. Jedne večeri je bilo pet vježbi po 25 minuta. Ali „preživjela“ sam i naučila da je kontemplativni put težak put, ali „izdrživ“. Potraga za unutarnjim životom osluškivanja je krenula polako. Nekad teško, nekad lakše, ali uvijek spasonosno. Na tom putu sam polako otkrivala preobražavajuće stvarnosti svojega života kojih često nisam bila ni svjesna, osluškujući govor tišine koji nije uvijek bilo lako podnijeti, uvažiti, slušati.

A te važne stvarnosti, oko kojih se tka čežnja, tako su jednostavne poput daha u kojem se sakrila klica ŽIVOTA samog; Bog sam. Ogoljen od predrasuda, oslobođen slika, lišen zamisli. Čista stvarnost, moja stvarnost, onkraj slabosti, trčanja za priznanjima, zaradom, uspjehom, karijerom…

Tako je malo dostatno za sve što mi je potrebno za vrijeme i vječnost. Glavni zadatak moga puta postala je potraga za mojim „životnim plesom“. Pozornost s *imati, znati, moći*… polako se pomiče prema *jesam, ovdje i sada sam*… Otkrivam sebe u svojoj biti uz tako jednostavne alate: dah, riječ i šutnju. Uronjena u unutarnju šutnju, strpljivim osluškivanjem želim postajati svjesna Božanskoga DNK u sebi. I to je ono najvažnije, neusporedivo s bilo čime: to je život, to je punina, to je smisao…

Moglo bi na trenutak zazvučati kako je to lagan put, ali svi koji njime hode i te kako poznaju patnju „skršena srca“, borbe vlastitog EGA, nepomirljivost sa samim sobom, s onim jednim jedinim važnim SADA. Važno je izdržati neznanje da Bog jest ovdje i sada, a ja to nisam znala, ja to ne znam… Bolna je spoznaja da je Bog u meni, a ja se još uvijek mučim sa svojim predodžbama o Bogu i tako se „koprcam“ u tjeskobama i tami vlastitog sljepila.

Ta vježba puštanja svega osim čiste čežnje za BITI, najviše mi je pomogla na mojem putu. Biti u sakramentu sadašnjeg trenutka i to stalno osvješćivati. Moje je samo biti ovdje gdje jesam, s ovim što jesam, potpuno, slobodno, bez grča, a ostalo je Božje. Promjena ili preobrazba događa se na putu. Zreo čovjek može rasti samo iznutra. Ali, potrebna je ozbiljna spremnost osloboditi se ovisnosti o vlastitom EGU, pustiti ga i prepustiti se putu kontemplacije koji je put upoznavanja sebe i put preobrazbe, rasvjetljenja koje nam biva darovano za ovu sadašnju dionicu puta, za ovaj trenutak našega života.

Moj svakodnevni život demantira ili potvrđuje moje duhovno iskustvo. Iskustvo koje uvijek vodi u svakodnevicu koja je autentično ogledalo stvarnoga bića, onoga što jesam. U svakodnevici se ogleda moje „ropstvo“ i moja sloboda. Nema boljeg mjerila. Tu se sve očituje, tu se polažu najvažniji životni ispiti. Ovdje i sada.

Zahvaljujem dobrome Bogu za ovaj dar kontemplativnog puta koji mi je posredovao fra Mladen pokazavši na *vrata* koja vode u tišinu, ali koja svatko sam treba otvoriti i kroz njih prolaziti. Uvijek ostaje ono bitno, najbitnije: samo ovaj dah, ovaj korak, ovo sada u kojem je sve.

**s. Dominika Anić** (2018.)

# **LIST**

Na listu

kapljica rose

suncem obasjana.

Iznenađen,

promatrao je

to čudesno blještavilo

i kao u ogledalu – vidio je

odsjaj svojeg lica…

U trenu sve je nestalo,

a on od uzbuđenja

i dalje je treperio…

Podnevna žega

sve je isušila.

Žedan,

sve do večeri čekao je

sjećajući se

jutarnje rose,

i tako umoran

zaspao je

sanjajući

onu čudesnu kapljicu.

**s. Lucijana** (2011.)

# **KONTEMPLACIJA I…**

Kasna je jesen, gotovo prag zime. Sve je lišće već otpalo. Pod nogama mi šušti žutosmeđi sag. Još malo i pokrit će ga snijeg ili će ga smetlari pomesti.

U posjeti sam prijateljima u Slavoniji. „Moram ti pokazati jednu prekrasnu glavu Krista iz 12. stoljeća“, reče Slavek. Helena i Slavek vode me nekamo gdje su otkrili neke stare freske pri restauraciji kapele iz 12. stoljeća. Nemam uopće nikakvu predodžbu o tome gdje je to. Kako bilo da bilo, puštam da me voze i vode u krajeve gdje nisam nikad bila, o kojima sam samo slušala. Ravna cesta, ravna zemlja, promiču ploče s imenima mjesta o kojima su mi pričali. S glavne se ceste skreće na užu, sporednu, lokalnu. Uredna slavonska sela s kućicama na dva ulična prozora, svježe „ofrajkanim“, s drvenim ili željeznim tarabama, obaveznim jarkom duž široke ulice, stablima pred kućama i klupicama. Nedjelja je, rano popodne, na ulici nikoga. Uska cesta postaje još uža i počinje se lagano uspinjati. To je Dilj, počinje šuma. Opet bogatstvo jesenskih boja. Razgovaramo o koječemu, no u mojim je mislima sveudilj jesen, jesen u prirodi, jesen života. Svi smo u automobilu u jeseni života.

Ne govorimo o svojim proljećima i ljetima, o lutanjima i pokušajima, o brazgotinama i borama, dovoljno je ih znamo i možda više – naslućujemo. Volimo iste stvari, razumijemo se bez mnogo riječi. Prestaje asfalt. Nekad su ovdje možda bili vinogradi, voćnjaci, njive. Danas nema nikoga. Šuma. I onda jedno malo selo i ime mu je deminutivno – Lovčić. Možda je lov (ili čak krivolov) ovdje jedna aktivnost. U selu su kuće napuštene, polusrušene. Stanovnika je očito malo i svi su stari. Izišli smo iz sela, cesta postaje put koji je još dovoljno širok da njime prijeđe automobil i nije prestrm. Usred šume na vrhu brdašca malo sirotinjsko groblje i kapelica. Stara, prastara, čista romanika. Masivna i jednostavna. Čudom je nekim ostala sačuvana. I dok su horde raznih osvajača i pljačkaša tutnjale ovim krajevima rušile sve što im se našlo na putu, ova je nekim čudom cijela. Nekako je već tada bila jako izvan puta i jako skrivena. To je sveti Martin. U njoj su otkrivena tri sloja fresaka od kojih se malo sačuvalo, samo fragmenti. I grafiti se jasno vide i mogu čitati. Urezani su u žbuku nekim oštrim predmetom. Neki liče na glagoljicu, a jedan na njemačkom zaziva Božju pomoć. Očito ih je pisao netko tko se ovdje skrivao, jer je bježao pred nekim. Je li ovdje bio neki samostan, naseljen? Tko zna. Groblje je još danas u funkciji. Ono je dirljivo u svojoj malenosti ( i rake, i križevi, i putići).

Kapela se restaurira. Prozori su uski, prorezi bez stakla, zidovi debeli, masivni, mjestimično raspucani – ali još stoje. Krov je temeljito popravljen i više ne prokišnjava.

Gotovo svaki dan dva restauratora voze se ovamo iz grada (preko sto kilometara) i rade dok ima dana i dok ne postane prehladno. S punim prtljažnikom alata i svega što je potrebno, penju se do kapelice. I gotovo nježno, s ljubavlju, liječe raspucale zidove, ispituju dubinu pukotina, ispunjaju je žbukom.

Usred polukružne apside dobro su vidljivi ostaci freske – jedne prelijepe glave mrtvog Isusa na križu. Oči su sklopljene, ali čitavo lice odiše posebnim mirom i ljepotom. Vidi se još desna ruka pribijena za križ. To je sve.

I tako protječu dani u radu na kapeli. Polako, strpljivo, znalački. Pažljivo se gleda i brižno ispituje prstima sloj po sloj, komadić po komadić zida da mu se otkriju skrivene slabosti. Puno je tu šutnje i rada. Slaveku ne treba mnogo riječi. Ako ga zapitam, eventualno će se nasmiješiti i napraviti grimasu koja govori: „Ne snalazim se tu baš naročito, ne znam što bih rekao. Ne znam što misliti o Kristu i o sličnim temama.“ O čemu razmišlja? Možda ponajviše o svom poslu, kako će učiniti ono što treba. A glava ga Kristova gleda svojim zaklopljenim očima i prati njegove korake amo-tamo, amo-tamo. On joj se svaki put iznova divi gledajući je. Što mu to Krist govori? Slavek to ne bi mogao reći. Taj lik ulazi u njegove misli neprimjetno, ali sigurno i potpuno. Može li se živjeti od gledanja ljepote i svetosti? I te kako! Nije li to kontemplacija? Ima kontemplativaca koji nikada nisu čuli tu riječ, a još manje misle da bi oni mogli biti kontemplativci. I među takvima Krist najradije prebiva. U njima nema poze ni taktike, ni samoisticanja ni samopre(o)cjenjivanja, samo potpuna iskrenost.

**Ljerka Jovanov** (2003.)

# **TRI MEDITACIJE**

  *fra Mladenu*

**Via Veritas Vita[[2]](#footnote-2)**

Na pučini rasplesane jedrilice.

Svoja šarena krila širom otvaraju vjetru.

Vjetar ih podiže i snažno nosi zrakom poput leptira.

Čim nestane te nevidljive sile, leptiri se nemoćno ruše.

Jedriličar iznova vuče jedra,

radosno širi ruke na razapeta krila,

kao da sluti Njegov bliski zagrljaj.

S protivnim vjetrom u naručju

jedrilice grleno plove:

*To je Put!*

More se diglo, iz utrobe po obali rasulo školjke.

Djeca stavljaju školjke na uho.

Njihov šum zvuk je druge stvarnosti,

zaumnoga jezika u kojem se spajaju dubina, visina i daljina.

Telefonska slušalica za uplovljavanje u vlastito biće.

Iz sedefastog uha struji ton,

samo ga naša tama može razumjeti.

Djeca osluškuju, smiju se,

potvrdno kimaju glavom:

*To je Istina!*

Pjenušast val zamilova kamen po sjajnom obrazu.

Iskonski je to pejzaž udaha i izdaha,

beskonačno kruženje u kojem se sastaju Ništa i Sve.

Čuj to disanje, molitvu kamena i vode:

*Budi pokret i odmor!*

*To je Život!*

**Kocka praznine**

*Zamisli, Marijo, dugo sam gledao preko stola taj tamni bobičasti plod.*

*Kako se zoveš, upitah. No, šutnja se širila sobom.*

*Osjetih vlastito bȉlo i sjenka zabrinutosti nastani mi srce.*

*Između mene i voća stajala je nevidljiva kocka, nepomična i prazna,*

*kao zaboravljena misao, ništa se u nju nije moglo upisati.*

*Ništa, ništa, ništa.*

*Posegnem rukom i dohvatim jedan komad. Promotrih ga izbliza,*

 *jagodicama opipam ispupčene loptice, zatim ga brzo stavim u usta.*

*Niz pupoljke razlila se slatkost koja me podsjeti na Neretvu*

*i duge šetnje uz njezin tok gdje su rasli grmovi*

 *puni tih tamnih nepravilnih kuglica.*

*Sve sam ih u svoje vrijeme obišao i obrao...*

*Uto je u sobu uletio moj brat, veselo uskliknuvši: kupine!*

*Kocku praznine odjednom je počeo naseljavati glas – kupine, kupine, kupine...*

*odzvanjalo je sa svih strana...*

*Vidiš, Marijo, što su godine, ti to sigurno ne možeš ni zamisliti.*

*Sedamdeset...*

*Ipak, riječ nije puno promijenila. Sjećanja i okus bili su jednako živi.*

Usne mu se zaokružiše u fini osmjeh.

Spustio je pogled, zavrtio u krug bijele konopce fratarske halje,

lagano i razigrano poput djeteta.

Kupine na stolu nepomično se plavile.

*Zapamti, Marijo, sve na Putu neka ti bude učitelj.*

*Tvoja kretnja prema stvarima neka bude sa što manje riječi i slika.*

*Znanje je tu beskorisno. Važno je da ne zaboraviš bitno…*

*Bog je stvorio sav svijet iz potpune tišine,*

*zato cjelovit odjek nastaje u potpunom zaboravu.*

**Susreti**

1.

Učitelj mi je ispričao priču:

*Jednom smo fra Slavko i ja zajedno držali seminar molitve.*

*Nakon seminara prišle su nam dvije djevojke*

*da nas pozdrave na odlasku.*

*Jedna od njih reče Slavku:*

*„Sljedeći put kad se sretnemo,*

*kad ti pružim ruku i pozdravim te,*

*nemoj reći da me ne poznaješ!“*

*A on će ti njoj na to k´o iz topa:*

*„Ako te sljedeći put zaboravim,*

*ne podignem ruku i ne pozdravim te,*

*nemoj misliti da te*

*ne volim.“*

2.

Kad sve ostaviš i kreneš na vlastito putovanje

Kad pustinja oko tebe nepregledno raste

Kad ti korak postane bolan, leden

Kad popneš se na vrh

Kad podigneš ruke

Kad se umiriš

Kad se nasmiješiš

Kad sve zaboraviš

Tad ćemo biti Jedno.

**Anastazija Komljenović** (2015.)

# **MEDITACIJA ISPRED IKEBANE**

Tek kad si suh, prazan, sebi mrtav – možeš biti zapaljen, možeš gorjeti, možeš nesebično živjeti za druge.

**Snježana Trupković**

Košljun (2018.)

# **ISUSOVA MOLITVA**

**Prvo iskustvo**

Zapravo se naš životni horizont svodi na dvije riječi: nebo i zemlja. Od zemlje jesmo i njoj se vraćamo, a u nebo volimo pogledati posebno kada je bistro – zvjezdano. Tako, i kad molimo, uglavnom je dovoljno izgovarati dvije riječi: *Gospodine*(koji si moje zvjezdano nebo) *smiluj se*(jer sam ranjiv i nemoćan dok hodam ovom zemljom u koju ću se vratiti). Ali sklon sam vjerovati da su čestice, koje u meni titraju, ne samo zemljane nego i zvjezdane. Tako su i neke moje misli ljudske i sebične, ali tu i tamo pokoja misao dođe i od tebe, Bože moj, i hvala ti za to.

Tako mi jednog dana, onako uzburkanom i rastresenom, dok sam sjedio na niskoj ogradici čekajući vlak u Karlovcu, dođe sjećanje na razgovor o tome kako moliti kad ne znamo moliti. Jedan moj pobožni prijatelj mi reče kako je čitao o svetim, mudrim ljudima, koji su cijeli svoj život danonoćno izgovarali jednu molitvu, pa ako je njima to pomoglo, zašto da i ja ne pokušam? Ta molitva se sastoji od riječi: „Gospodine Isuse Kriste, smiluj mi se“. I dok je u meni divljao kovitlac emocija nakon netom doživljenog raskida s jednom dragom osobom, a oko mene užurbano mnoštvo ljudi, odlazeći i dolazeći vlakovi, sklopljenih sam očiju sjedio na niskoj zelenoj ogradici pokraj malenoga travnjaka izgovarajući u sebi i za sebe: „Gospodine Isuse Kriste, smiluj mi se“. Jednostavno sam ponavljao te riječi ne brinući se za ljude oko sebe, a vlak koji sam čekao dolazio je tek za sat vremena. Dugo željeni mir blago se spuštao na mene, kratka je molitvena formula poput kamenčića ponirala u dubine koje do tada nisam poznavao, tišina se polako spuštala u mene ili sam se ja spuštao u carstvo tišine, u carstvo Božje koje (kako sam poslije pročitao u evanđelju) stanuje u meni. A ljudi su i dalje prolazili uokolo, vlakovi su dalje dolazili i odlazili, kao kroz maglu dopirali su do mene njihovi zvukovi i zajedno s molitvom i mojim mislima ponirali i nestajali u dubinama. Svojim sam se vlakom vratio kući u Josipdol, a s kratkom molitvom Bogu i svome istinskome biću.

**Stijena**

I danas me čudi kako sam jednog dana na tavanu bakine kuće u Josipdolu pronašao staru knjižicu o životu svetog Serafima Sarovskog. Čudilo je to i moju baku koju nisu suviše zanimale „crkvene stvari“. Nije ni znala otkuda se baš ta „crkvena knjiga“ našla među starim časopisima „Svijet“ koji su joj godinama pristizali na kućnu adresu. Meni je, tim više, knjižica koju sam u dahu pročitao, postala dražom.

 Sveti Serafim je proveo godine u molitvi klečeći pokraj jedne stijene u šumi koja mu je bila sklonište od znatiželjnika. A kasnije, kada je vrata svoje kolibe i svojega srca otvorio mnogim posjetiteljima u potrebi, sve bi ih pozdravljao nasmijanim pogledom i riječima „Radosti moja, Krist uskrsnu!“ Svima je pomagao jer je bio pun Duha Svetoga.

Kao riječki student imao sam običaj noću šetati pokraj mora na Pećinama. Posebno sam se volio spustiti dugim, krivudavim i strmim stubištem do jedne male plaže, skrivene u tami. Na njoj, doduše, nije bilo puno mjesta za šetnju, no bila je tu jedna stijena odvojena od obale samo jedan korak – dovoljno da bude moj otočić u tami kroz koju je dopirao samo jedan tračak svjetla s udaljenog svjetionika. Jedne sam noći pomislio da bih poput svetog Serafima mogao ostati na toj stijeni godinama. Nisam ostao na toj stijeni tako dugo, ali sam dolazio jedno vrijeme iz noći u noć moleći Isusovu molitvu, ponekad i nekoliko sati. Bile su to mrvice sa stola istinskog mistika pa ipak dovoljno da osjetim okus Isusove molitve, okus tišine koja bi me ponekad obuzela… Svjetionik, s kojeg je do moje stijene u tamu dopiralo svjetlo, nalazi se na otoku Krku gdje danas živim s obitelji.

**Starac**

Za vrijeme studiranja (a priznajem da ono nije baš bilo kratko) ponekad sam nakončitanja knjige, koja bi me posebno dotakla, spontano donosio odluke koje bi nalikovale odlukama likova iz tih knjiga. Bilo je to vrijeme probavanja različitih iskustava od kojih su mi neka ostala u srcu, dragocjena kao i ovo iskustvo koje ću nastojati vjerno opisati, iako se dogodilo prije puno godina. Kad sam pročitao knjigu *Ispovijesti ruskog hodočasnika* učinila mi se sasvim jednostavno mogućnost da pokušam napraviti kao i hodočasnik iz te knjige. Glavni lik je prostodušni čovjek koji, tragajući za odgovorom kako se ispuniti evanđeoski poticaj da neprestano molimo, obilazi manastire zapitkujući tko bi mu mogao odgovoriti na ovo pitanje. Jednom prilikom susreće duhovno iskusnoga starca koji mu daje odgovor: „Neprestano moliti znači na početku posvetiti puno vremena usmenom izgovaranju kratke molitve *Gospodine Isuse Kriste, smiluj mi se*. Bilo bi dobro svoju umnu pažnju što više usmjeriti na izgovorenu molitvu kako bi ona vremenom prožela srce i cijelu osobnost pa i snove“. Poslušan je bio hodočasnik svome starcu moleći najprije tri tisuće, pa šest tisuća i na kraju dvanaest tisuća Isusovih molitvi dnevno, a prije svoje smrti starac mu reče da više ne mora brojiti izgovorene molitve već težiti tome da ih izgovara u svakoj prilici što je, naravno, hodočasnik poslušao.

 Pomislio sam kako bi lijepo bilo pronaći starca koji je tako iskusan u molitvi srca da mi može pomoći. Jako sam čeznuo da mi Bog pokaže čovjeka koji bi poput apostola Pavla iskreno mogao izgovoriti rečenicu: „Slijedi mene kao što ja slijedim Krista.“ Stoga sam se poput hodočasnika otisnuo na put prilikom kojeg sam posjetio više manastira. Prigodom proslave godišnjice jednog manastira susreo sam starijeg monaha s kojim, doduše, nisam izmijenio mnogo riječi, ali je svaka izgovorena riječ, njegovi pokreti, izraz lica i očiju budila u meni osjećaj Božje prisutnosti i nisam nimalo dvojio da ću posjetiti ovoga starca jer me je nakon kratkog razgovora pozvao da ga posjetim u njegovoj isposnici u kojoj živi pri vrhu obližnje planine. (Ovdje želim napomenuti da ne namjeravam otkriti mjesto i ime starca o kojem pišem jer sam uvjeren da to starcu ne bi bilo drago).

 Nije prošlo puno vremena i ja se uputim u posjetu. Bilo je kasno popodne i ja se sjećam uspinjanja na planinu kamenitim putem, s lijeve i desne strane puteljka bio je travnati dio, a malo dalje gusta šuma. Mnoge misli u meni, mnoga pitanja i dvojbe dok sam se uspinjao. Na jednoj ovećoj čistini obgrljenoj šumom bila je kuća i vrlo stara crkvica koju sam ugledao u predvečerje. Nije mi bilo svejedno kad sam, pokucavši na vrata, shvatio da mi nitko ne otvara. Svoj dolazak nisam najavio u onom smislu kako to danas radim dogovarajući točan dan i sat. Morao sam čekati sjedeći na klupi podno velikog oraha ispred kuće, a sunce na planini brzo je zašlo. Bilo je tiho, čule su se ptice i šum brze rijeke što je tekla kanjonom (nisam je mogao vidjeti, ali sam je jasno čuo u tišini sutona). Osjetio sam olakšanje kada sam konačno čuo korake uz škripu drvenih stepenica te škripu vrata pri otvaranju. Pri prolasku kroz ta vrata nisam znao da će kuća, u koju sam ušao, postati moj dom sljedećih nekoliko mjeseci.

Ušli smo u prostoriju u kojoj se nalazio stol, dugačka drvena klupa i krevet. Na stolu se nalazilo mnogo plodova oraha ubranih sa stabla ispod kojeg sam sjedio čekajući da mi stari monah otvori vrata. A sada, kada sam primljen, osjetih iskustvo Božje prisutnosti dok mi je govorio, zapravo o meni samome, o mojim mislima, sumnjama, pitanjima koja su vrvjela u meni dok sam se uspinjao planinskim putem. Moja su pitanja bila okupana duhovnim odgovorima, moje sumnje odnesene, moj um obasjan jasnoćom starčevog pogleda. Meni, studentu koji je naviknuo dugo spavati nije bilo teško idućih dana ustajati prije svitanja i stajati po nekoliko sati u crkvici ispred oltara jer sam, dok je starac vodio zajedničke molitve iz časoslova, trebao čitati psalme. Zauvijek će mi ostati u sjećanju slika crkvice u kojoj stojim pored starca i čitam psalme, čitam i osjećam kako smo cijelo vrijeme ogrnuti nečim poput nevidljivog plašta, blaženstva koje bi ispunjavalo crkvu i moje dane tada. Naravno da sam Isusovu molitvu izgovarao svakodnevno, a starčeve upute odnosile su se na vrijeme koje sam trebao provesti u molitvi. Na početku je starac očekivao da ujutro i poslijepodne provedem oko pola sata izgovarajući molitvu *Gospodine Isuse Kriste, smiluj mi se*. Ako me ponekad molitva obuzme pa osjetim da sama od sebe teče iz srca mogao sam je produžiti, ali važno je bilo da ne pretjerujem jer, kako je rekao, mladi ljudi poneseni oduševljenjem mogu pretjerati, ali i brzo odustati kad naiđu prve kušnje. Bolje je za vježbu uzeti manje molitveno pravilo kojeg ću se moći pridržavati tijekom dužeg vremenskog perioda i onda kada u molitvi ne budem osjećao ništa više od hladnoće i potištene dosade. Pravilo se može postupno povećavati, ali oprezno, to jest tako da mogu u njemu ustrajati više dana. Dok sam bio sa starcem nisam povećavao vrijeme molitve, a da se nisam s njime posavjetovao, te sam mu svakodnevno ispovijedao svoje misli kako bih mogao čistog srca moliti Isusovu molitvu.

Hrana se sastojala od povrća i kruha, a orahe, kojih je te jeseni bilo mnogo, dijelili bismo s jednim puhom kojeg sam ponekad mogao čuti kako tapka po sobi u kojoj sam spavao.

Naravno da sam ozbiljno pomišljao ostati sa starcem i postati monah, a on me je u tome ohrabrivao govoreći kako je monaški život jednostavan, jer monah brine samo o tome kako ugoditi Bogu. Ako monah ima iskusnog duhovnika kojem će biti poslušan, tada može upoznati dubinu pokajanja, predanja i neprestano se ispunjavati Duhom Svetim.

Sve sam to mogao osjetiti tih dana, no u jednom nisam bio poslušan starcu: odlučio sam otići i završiti studij psihologije. Te večeri, kad sam ga upoznao sa svojom odlukom, mogao sam po prvi put vidjeti tugu u njegovom pogledu. U njegovom objašnjavanju kako bi bilo dobro da pričekam s odlukom i ne posrnem pri prvim kušnjama, osjetio sam kako me nagovara da ostanem. U jednom trenutku se prenuo i osjetio da je možda prešao granicu. U molitvama povečerja iz časoslova obično sam ja molio 51. psalam koji počinje riječima „Smiluj mi se, Bože, po velikoj milosti svojoj i po velikom smilovanju izbriši bezakonje moje“. Te je večeri povečerje počelo ovom molitvom koju je skrušenim glasom izgovarao starac kajući se što mu je na trenutak suviše bilo stalo da ostanem, jer monah se ne bi trebao navezivati ni na koga.

\* \* \*

Još jednom sam posjetio svojega starca. Bilo je to nekoliko mjeseci nakon mojega odlaska. Uspinjući se toga sunčanoga dana sad već poznatim planinskim putem, ugledah ga kako ispred kuće kopa jamu u zemlji da bi zasadio neku voćku. Kad sam se približio, on je okrenuo pogled primijetivši da netko dolazi. Tada sam mogao vidjeti kako iz njegovog iznenađenog lica i pogleda prema meni isijava i teče obilje svjetla i ljubavi. Prišavši orahu i brišući zemlju s uprljanih ruku o hrapavu koru stabla, ujedno je sklonio svoje lice kako bi prikrio svoju spontanu reakciju na moju posjetu i kako me svojim stavom ne bi ponovno obvezao ni na što. Pozdravio me je i uveo u onu istu prostoriju s orasima na stolu. Sjedili smo neko vrijeme i razgovarali. Mogao sam osjetiti kako blagoslivlja moj povratak studenskom životu premda je mirnim glasom, u kojem više nije bilo nagovora, rekao kako je monaštvo nešto što se nosi u sebi. To i danas osjećam, jer često imam veliku potrebu za osamljivanjem, ali srećom i tolerantnu suprugu koja tu moju potrebu razumije, premda joj to nije uvijek lako prihvatiti.

Nikad poslije nisam posjetio svojega starca. Nisam ga želio uznemiravati. Ali sjećanja na njega često mi se vraćaju uz zahvalnost Bogu za uvjerenje kako još uvijek postoje ljudi koji poput apostola Pavla mogu reći: „Slijedite mene kao što ja slijedim Krista“ i stajati iza tih riječi svim srcem i snagom svojom.

**Fra Mladen**

„Kad sjedneš, sve u tebi proključa“, kaže fra Mladen. I doista je tako: pokrenu se osjećaji, misli, sjećanja… Zapravo, nama ljudima je najteže kada na prostirki od jednog kvadratnog metra trebamo biti beskorisni, a to nam je na Košljunu vježba – sjediti, šutjeti, disati i pustiti da svijet ide svojim tokom. A tada bih ja rado nešto postizao, rado bih se svidio, nekoga se posebno dojmio – a dok sjedim, nitko da me potapša po ramenu… (osim ruku sestre Franke koje su tako ljekovito djelovale kad nam je uspravljala položaj sjedenja blago prolazeći rukom po kralježnici… kao moja majka… nekad davno…). Jer na ovoj se prostirki u meni pokrenu i dijete i zbunjeni adolescent koji traži, a „folira“ da je našao, i ovaj četrdesetogodišnjak što se ponekad osjeća promašeno, i onaj vječni student koji se otisnuo u manastir pa se vratio, a dijelom srca zauvijek ostao kod svojega starca… i sva ta moja „ja“ u unutarnjoj drami na tamnoj prostirki. Srećom, tu je fra Mladen, sada mi Bogom dani duhovnik. Strpljivo me sluša i pomaže mi da prežalim neka svoja lutanja i promašaje, pomirim se s njima, da ih čak osmislim, da mi moja razna „ja“ možda postanu braća kako bih ih potom mogao otpustiti, ostaviti prošlosti. I možda ih se poput pjesnika Josipa Pupačića jednom u smiraj sjetim uz stih „kad sam bio tri moja brata i ja, kad sam bio četvorica nas“.

 Sve se to odigravalo u meni dok sam sjedio, šutio i disao na svojoj prostirki. Sjetih se riječi fra Mladena kako je Bog naš otac i naša majka, a ja očinstvo i majčinstvo Božje zamišljam kao dvije ruke kojima smo bili obgrljeni dok sjedimo i šutimo, kao što je i Košljun obgrljen otokom Krkom.

**Vanja Popović** (2011.)

# **KONTEMPLATIVNA MOLITVA U MOJEM ŽIVOTU**

Željela sam napisati osobno svjedočanstvo o kontemplativnoj molitvi u dramatičnom razdoblju svojega života. Time sam se prihvatila govoriti o neizrecivom, prenijeti neprenosivo, ali pokušat ću zamuckujući i slovkajući opisati svoje iskustvo.

Prvi sam puta sudjelovala na tečaju vježbe kontemplativne molitve davne 1996./97. u franjevačkom samostanu pod vodstvom svećenika i s grupom ljudi koja gotovo ništa nije znala o kontemplativnoj molitvi. Učila sam i uporno pohađala tečajeve i vježbala molitvu svakodnevno kod kuće. Bilo je lakših i težih razdoblja. Bilo je trenutaka kada se činilo da je sve jasno i onih kada je sve izgledalo zamršeno, teško i opterećujuće. Ja sam ustrajala jer sam osjećala promjene u svom životu. Molitva mi je umirivala misao, opuštala tijelo, smirivala osjećaje koje sam počela lakše kontrolirati, bistrila mi je um. Polako sam postajala strpljivija, manje sitničava, lakše sam se koncentrirala na ono što radim i što želim, lakše sam donosila odluke: i one svakodnevne i one životno važne. Poslovi i ljudi koji su me prije živcirali i od kojih sam zazirala postali su prihvatljivi, sukobi su se prorijedili i lakše izgladili. Ovako napisano izgleda kao idila. No idile nije bilo, sve je bilo prožeto usponima i padovima, teškoćama koje su često izgledale nepremostive, ali upornost i duhovno vodstvo pomogli su mi da ne odustanem. S godinama je kontemplativna molitva postala način življenja, sastavni dio svakodnevice, molitvenog i duhovnog života, osluškivanje u tišini i osjećaj stalne tihe prisutnosti i vodstva. A život je išao dalje s lijepim i ružnim događajima, sa zdravljem i bolešću, s uspjesima i neuspjesima.

A onda mi je prije četiri godine obolio suprug. Dijagnoza je bila teška, bez nade u ozdravljenje, s prognozom velike patnje. To se i ostvarilo. Bolest i patnje pogoršavale su se postupno. Posljednjih šest mjeseci bilo je nezamislivo teško. Za vrijeme njegovanja i prisustvovanja strašnoj patnji nisam mogla moliti. Riječi su zvučale mlako i besmisleno. Javljale su se sumnje i ljutnja na Boga, no kontemplativna molitva ostala je i tada dio moje svakodnevice, moje mentalno, osjećajno i fizičko uporište.

Zatim smrt, za koju nikada nisi spreman koliko god se pripremao, očekivao je i shvaćao njezinu neizbježnost. Naprosto me je pokosila. Da, pokosila me baš onako kako je simbolički prikazuju kao kosca, zaprepastila me svojom moći i svojom konačnošću. Nešto posve novo, nemilosrdno i bolno. Nastupilo je stanje u kojemu me ranjavala svaka misao, duboko i intenzivno do neizdržljivosti. Um je prijetio pomutnjom, srce puknućem, tijelo malaksalošću, no nekim začudnim automatizmom cijelo moje biće zauzimalo je položaj kontemplativne molitve, primijenilo je naučeno disanje, uranjalo je u nemišljenje, distanciranje od sama sebe. Izbjegla sam paniku i očaj pa se probila s onu stranu boli gdje čeka spokoj, nove spoznaje i emocije, nova stvarnost, nove dimenzije evanđeoskih poruka.

Kažu da Boga moraš naći u grobnici... Da, naći ga u hladnoći mrtvačnice, gluhom nebu, šutnji, anđelima koji se nisu spustili s visina. Usprkos svemu nisam propuštala kontemplativnu molitvu, ujutro mi je dala snagu da preživim dan, navečer me uvela u mir koji mi je omogućio spokojan san. Ljutnja se preobrazila u čistu tugu, a optužbe u krotkost. Stari i novi prijatelji te znanci bili su mi pomoć na svim područjima pa se pitam nisu li se anđeli možda ipak spustili s visina? Sigurnost u Uskrsnuće i u Novu stvarnost bila je neupitna. Je li Bog onda zaista šutio? Muka i smrt utjelovljenog Boga Sina, postala je jasna na novoj razini. Neizbježnost patnje kao nužnog pročišćenja za susret s Bogom u čistoj svjetlosti bila je izvan svake sumnje.

*„Ljudima nas čini Patnja, božanskima nas čini ako svjesno prihvatimo križ.“* (Bela Hamvas)

Nije se događalo čudo. Jačala je svjesnost, živjela sam u *sadašnjem trenutku*, povlačila se zbrka osjećaja i nestajale su opsesivne misli. Mirno sjedenje, disanje, molitvena riječ, potpuno predavanje... Kamo da idem Gospodine? Ti si Put, Istina i Život!

Moć kontemplativne molitve. Gluho nebo prizvalo je bezuvjetnu vjeru.

*„Tako će nam i smrtni čas*

*Poslati ususret nove prostore.*

*Poziv na život neće nam nikada uminuti...*

*Hajde naprijed, srce! Oprosti se i ozdravi!“*

(Hermann Hesse)

**Zdenka Marunčić** (2015.)

# **DVIJE GOSPOĐE**

Mislim da se to dogodilo davno na jednoj proslavi rođendana. Moja mi je kuma s velikim oduševljenjem pričala o novom načinu molitve koju je upoznala u Dubravi kod franjevaca i zaključila: „*To sam tražila sve do sada i mislim da je to upravo ono što meni najbolje odgovara*.“ Opisala mi je fra Mladena Hercega koji vodi grupu, održava seminare i pozvala me da se pridružim, ako želim. U to vrijeme i ja sam bio u potrazi za svojim putem. Odmah sam došao na prvi seminar u Dubravu.

Razočarenje je bilo veliko, očekivao sam sve, samo ne to što sam tamo vidio. Riječi moje kume, u koju sam imao veliko povjerenje da budem hrabar i strpljiv, malo su me umirile. „*Izdrži i vidjet ćeš da će se ta prva muka isplatiti*“, rekla je. Poslušao sam. Uslijedio je prvi seminar na Košljunu. Nakon prvog dana bilo mi je gotovo neizdržljivo. Zašto? Navikao sam da kod kuće cijeli dan radim poslove koje sam unaprijed isplanirao. Ovdje samo sjedim, buljim u zid, Bogu kradem dane i ništa od toga. Čemu sve to? Fra Mladen nam je u svojim predavanjima otvoreno i iskreno opisivao sva ta stanja i raspoloženja koja doživljavamo ili ćemo iskusiti na seminaru kao sasvim prirodna.

Svaki od nas treba sam odlučiti želi li ići tim putem. Nema prisile. Izaberem li put, izabrao sam i oštro kamenje na tom putu. No, svaki seminar na Košljunu bio je drugačiji, za mene sve podnošljiviji i lakši, a usudio bih se reći – sve korisniji i plodonosniji za moj napredak u duhovnom pogledu.

Da to malo slikovitije opišem….

Već dugo, dugo vremena posjećuju me dvije gospođe s namjerom da me gnjave i muče. Nikad ne dolaze istovremeno. Ranije bih se bunio, ljutio na njih, tjerao ih van, no danas otvorim vrata, porazgovaram, popijem kavu s njima nastojeći održati prijateljski odnos. No, u zadnje vrijeme primjećujem da im se to uopće ne sviđa. Bilo im je zabavnije kad sam se sa njima svađao, ljutio na njih, kao da su u tome uživale i duže bi se zadržale. Jedna gospođa me gnjavila gotovo cijele godine, a posebno je bila naporna u zimskim mjesecima: došla bi s pojavom prve magle, kiše, snijega i nije odlazila do proljeća. Ja sam je prozvao DEPRESIJA. Prošle jeseni, a ni ove zime (prve zime koju takvu pamtim) nije se uopće pojavila, kao da je zaboravila moju adresu. Bože, koja je to sreća za mene. Osjetio sam pravu radost života! Veselim se svakoj sitnici, zahvaljujem za sve što me okružuje, ljude gledam drugim očima... Sve, baš sve se promijenilo nabolje.

A druga gospođa? Čim bi otišla ona prva, evo ti gospođe NERVOZE. Ta je u ruci držala bič i šibala me sad s jedne, sad sa druge strane, često puta gotovo za plakati. Što god bih napravio, kako god riješio problem, za nju nikad nije bilo dovoljno dobro, nikad savršeno. Prestao sam se svađati i s njom. Kad svrati, zamolim je da me pričeka vani, jer trenutno imam važnijeg posla. Uključim mobitel da alarmira tek za 25 minuta, udobno se smjestim na svoj stolac i utonem u tišinu svoje molitvene vježbe. Nakon vježbe u mojoj kući zavlada mir i zadovoljstvo, bez nepoželjnih gostiju.

A sada na posao, svakodnevni.

**Milan Suban** (2013.)

# **PRIČA O KRUGOVIMA**

Ulazeći u kružnu dvoranu Franjevačkoga samostana u Dubravi zadnjih ste godinu i pol mogli primijetili jednu novu sliku. Slika je kvadratnoga formata, a prikazuje koncentrične krugove u bijeloj, žutoj, narančastoj i crvenoj boji obrubljene tamnoplavom pozadinom. Nastanak ove slike je vrlo osobit pa sam smatrao vrijednim tu osobitost podijeliti s onima koji bi u njoj mogli naslutiti isto što i ja. Izvješće o nastanku jedne slike tako će postati svjedočanstvom.

Crtao sam i slikao kao i mnoga djeca od najranije dobi, no nastavio sam i kasnije. Ozbiljnije sam počeo slikati u vrijeme srednje škole, a nastavljao na prvim godinama studija te nakon završetka studija kada sam, tražeći posao, imao obilje slobodnoga vremena. Još uvijek u meni postoji potreba za izražavanjem na taj način, no prilično ju je potisnuo intelekt fokusiran na znanost. No kada osjetim želju ili potrebu, prepustim se stvaralačkoj igri. Tehnika najbliža mome senzibilitetu je akril, sintetska boja koja se brzo suši i dopušta obogaćivanje različitim punilima i dodacima. U jednoj od stvaralačkih igara izradio sam primitivni labirint (na bazi križa i četiri točke) od mase koja akrilnim bojama povećava volumen, a u pozadinu sam stavio i dodatak za akril koji daje zrnatu fakturu, stvara efekt pijeska. Sliku sam dopunio toplim bojama, no nisam bio zadovoljan ishodom, pa je nedorečena slika neko vrijeme ostala u zapećku.

Boravak u Taizéu u kolovozu 2007. godine umnogome je utjecao na moj duhovni život. Do tada sam imao klasični i konstantni dodir s vjerom kroz odgoj, župni život, vjeronauk, djelovanje u salezijanskom oratoriju, župnom zboru, a godinama sam i misni čitač. Na Europskome susretu u Stuttgartu 1996. godine prvi put sam došao u doticaj s molitvom iz Taizéa u kojoj je središnji dio šutnja. Kada je 2006. u Zagrebu organiziran Europski susret zdušno sam se angažirao oko organizacije prijema u svojoj župi i osmislio jednu radionicu. Potaknut divnim pjesmama, molitvama u kojima glavnu ulogu ima šutnja i jednim snom, odlučio sam iduće ljeto otići u Taizé.

Koncentriranost na duhovno, molitve, pjesme, zatim razgovori ljudi iz svih dijelova Europe u malim grupama na raznim jezicima, te skromnost materije i bogatstvo duha učinili su da se u potpunosti otvorim. Na podnevnoj molitvi 15. kolovoza 2007. doživio sam uvid u vlastiti život i prvu „viziju“. U njoj su prema bizantskoj ikonografskoj shemi Preobraženja Gospodnjega na dnu bila trojica apostola na pjeskovitoj pozadini. Krist nije bio u ljudskom obličju, već u obliku koncentričnih krugova crvene, narančaste, žute i bijele koji su pulsirali. Na tamnoplavoj pozadini lijevo i desno od Krista u bijelim su haljama bili Mojsije i Ilija. Ta tri dijela slike vidio sam u tri bljeska, ne i kao cjelinu. Dobio sam poticaj da ih naslikam. Na bdijenju nakon večernje molitve istoga dana dok sam sa zborom pjevao „Veni sancte spiritus“ ponovno pri zatvorenim očima vidjeh koncentrične krugove na tamnoplavoj pozadini koji u crvenoj, narančastoj, žutoj i bijeloj pulsiraju prema središtu i nanovo osjetih poticaj da ih naslikam. Zapravo dugo vremena, sve do danas nisam do kraja protumačio značenje tih slika, no kasniji razvoj događaja je bio znakovit.

Vrativši se u Zagreb odlučio sam da koncentrični krugovi što prije moraju van iz mene i tada mi pade pod ruke ona nedovršena slika i učinilo mi se zgodno da pijesak i labirint budu ispod, da slika bude reljefnija i zanimljivija. I vrlo brzo, u svega par dan, slika je bila gotova, pa sam započeo drugu sliku s prikazom Preobraženja Gospodnjega.

Od konca kolovoza 2007. do prosinca 2008. kvadratna slika s prikazom koncentričnih krugova uglavnom je stajala na slikarskom stalku u dnevnom boravku i bila tajnom i meni i posjetiteljima. U prosincu 2008. sam odlučio krenuti na uvodni tečaj kontemplativne molitve. Taj je tečaj, osim u duhovnom pogledu, za mene bio znakovit i u likovnom pogledu. Održavao se u kružnoj dvorani, molitva je započinjala udarcem gonga (koncentričnim širenjem zvuka), sudionici su se u pauzi molitvi kretali u krug, pjesmarica je na sebi imala prikaz devet anđeoskih korova Hildegard od Bingena i katalonsku romaničku Božju ruku koja izlazi iz koncentričnih krugova. Pola tečaja sam, okrenut zidu, proveo sa smiješkom na licu uvjeren da sada sve ima smisla. K tome su nagovori, čitanja, psalmi i pjesme (uglavnom iz Taizéa) govorile ono što sam oduvijek naslućivao duboko u sebi. Vizije su ispunile svoju ulogu. Iz Svetoga je pisma i iz životopisa svetaca poznato da Bog može progovoriti i u snovima i vizijama. Mene su koncentrični krugovi doveli do kontemplacije. Na tečaju k tome fra Mladen reče: *Ne moliš da Boga informiraš, već da sebe transformiraš*.

Nakon što sam došao doma i prema savjetu uzeo jednomjesečnu pauzu, promatrao sam onu sliku i spoznao da ona na sebi ima tri obilježja koja su nedvojbeno povezana uz kontemplaciju. Pijesak je simbol monaškoga pustinjaštva, labirint nepravocrtni put do cilja, a koncentrični se krugovi uistinu javljaju na početku molitve. Odlučih stoga tu sliku koja mi je gotovo dvije godine bila nedokučiva tajna pokloniti Jeki tišine kao svoju zahvalu iz uvjerenja da to što mi je dato nije samo za mene i da sliku ne smijem zadržati. Nisam se ni izdaleka nadao da će ta slika završiti u dvorani. Mislio sam da će biti dovoljno da bude negdje na zidu. Ona mi je data, ali ne za mene. I dobro je da je tako. *Ja živim u kruzima koji se šire*, reče Rilke.

**Franko Ćorić** (2010.)

# **JEKA TIŠINE**

Tu na razmeđu Svjetova,

raspetog Krista ćeš naći,

izgovorenu Riječ

koja na početku

bučni determinirani kaos stvara,

a na kraju dana

dovede te do spoznajne točke

kada Riječ postane

tišina što jeku

u dubini hrama tvoje duše stvara.

**PREDANJE PROVIDNOSTI**

U srce – utvrdu svoju,

grada i kraljevstva svoga,

kao ljubav tajnu,

što slatko na uho

šapuće mi znanje

o svemu što jest,

pustit ću tebe,

tajni moj Bože,

igre, veselja, susreta

i cjeline radi.

Košljun, 5. 10. 2016.

**Uskrs**

Sve dok u našim srcima,

umjesto ljubavi i Krista,

uskrsavala bude

zavist i mržnja,

sadašnjost i budućnost

će nam uvijeke biti ista,

slična crnom suncu,

što u sebe upija sve,

a nikada ne zablista.

Zagreb, 1. 4. 2013.

**Lutalac**

Tužan Lutalac bijah bez Tebe, iako često nasmiješena lica!

A onda jednoga dana zače se želja što je tražila svrhu i razlog moga lutanja kroz život.

Jelo i pilo, toplina zagrljaja, snaga i novci

nisu u punini davali zadovoljstvo srcu mome!

Lutanje je bilo sve bezglavije,

po morima,

po različitim kontinentima...

Kad sam bio tu, htio sam biti tamo, kad sam bio tamo, htio sam biti drugamo...

Zadovoljstva nigdje, smisla nigdje,

mira moga nigdje...

Sve je bilo besmisleno.

A onda, jednoga dana otvorih

knjigu što govori o Riječi,

što sve stvori,

što svemu daje svrhu i smisao, ljepotu, boju i miomiris...

Tu na rubu pustinje,

u oazi moga srca, čekao si Ti, da se vratim iz pustinje kušnje.

Trebao sam samo s Tobom k sebi doći!

Na Pepelnicu 2013.

**Mili Lozančić**

# **ZAPISI S KOŠLJUNA**

*Kiša*

Kiša se bubnjajući strmoglavila na otok. Moji koraci zaustavljeni u samostanskom klaustru. Osluškujem i čekam. Izmuženo nebo konačno utihne. Spuštam se do obale. More nabujalo od sumornog neba i kiše. Šutim i radujem se zbog kamenja koje su nebeske suze vratile moru.

*Molitveni korak*

Zarobljenici „površnog ja“ nanizani kružimo, ponavljamo svoje svete riječi, lozinke oslobođenja. Naši usporeni koraci čeznutljivo šušte o Božjem kraljevstvu... Kružimo... Odjednom, živo sjećanje na korak koji je u počecima moj prvotni molitveni stih sažeo u jednu riječ. Sjećanje na trenutak kada su udah i izdah postali dijelovi riječi i koraci... Kružimo... Riječ što me nosi iz ovog ropstva iznjedrio je molitveni korak... Nanizani kružimo...

*Ruža i svijeća*

Nježni crveni pupoljak ruže i crvena svijeća u središtu molitvenog kruga. Promatram kako izgaraju u otvaranju i svjetlosti. Kružeći oko njih lovim njihovu svjetlost i rumenilo, odvojene pa prožete. Zbunjena tom nijemom igrom više ne razaznajem je li ružina svjetlosna koprena zapalila svijeću ili je pak crvena svijeća zarumenila ružu.

*Utorak, veče, 4. svibnja 2004., oluja*

Zadnja molitvena vježba donosi smiraj mojih misli. U meni sve utihnulo. „Gospodine, dobro nam je ovdje biti. Ako hoćeš, načinit ću ovdje tri sjenice...“ (Mt 17,4) Molim sestru Franku da ostanem u molitvenoj dvorani u primraku i tišini.

Vani se zrak potresa od grmljavine, crnike preplašeno šušte, kapi se zalijeću u okna.

U meni smiraj.

Nakon nekog vremena, netko naglo i bučno otvara vrata dvorane. Zvuk me prestrašio. Udah, u izdah utkivam svetu riječ, udah, izdah... i smiruje se drhtaj srca.

Napuštam dvoranu i još dugo neki čudni mir moje nutrine ne da mi usnuti.

*Otvaranje ruže*

U sredini molitvenog kruga, sunčajući se na svjetlosti svijeće, poškropljena molitvama, ružina se glavica otvara.

**Maja Filipović** (2004.)

# **GLUMAC U KAZALIŠTU I KONTEMPLATIVNA VJEŽBA**

Umjetnost ima jaku moć, tajanstvenu moć stvaranja, a umjetnici su istodobno jaki i krhki, moćni i ranjivi, zaštićeni i u opasnosti. Umjetnik preobražava stvarnost i iskrom svog talenta, svojom maštom i transformacijom osjećaja, uvlači nas u novi svijet, šireći tako prostore slobode. Potiče nas da razmišljamo na drukčiji način, da život, ljude i pojave oko sebe sagledamo u novom svijetlu. Može nas poučiti i zabaviti, osvijestiti nam istine i laži, potaknuti nam maštu, obogatiti naš duhovni život. Naravno, umjetnost ima i sjenovitu stranu koja se može oteti kontroli i štošta razoriti, pa čak i samog umjetnika. Završeno umjetničko djelo postaje samostalni entitet i počinje samostalni život i utjecaj na okolinu.

Stvaranje kazališne predstave timski je rad i u njemu sudjeluju razni meštri i umjetnici. Svi su važni i nezaobilazni, a među njima je glumac „prvi među jednakima“. Glumac je osoba voljna i sposobna uprizoriti misli koje je drugi uobličio. Pisac ima svoju ideju, a redatelj svoju ideju te uz to još slaže djeliće predstave u cjelinu. Tu je i ostatak kreativne ekipe: kostimografi, scenografi, glazbenici, majstori pokreta, drugi glumci. S njima svima glumac mora biti u dosluhu i skladu, surađivati, slušati i uvažavati druge, te naravno, oživjeti dramsku osobu koju glumi. Naime, glumac ima sposobnost da bude netko drugi, a to je proces u kojem otkriva sebe u drugome i drugoga u sebi.

Gluma je stresan, psihički i fizički zahtjevan posao koji ne treba niti preuveličavati niti podcjenjivati. Glumčev alat je on sam: njegovo tijelo, glas, grimasa, gesta, osjećaji. Sve to mora njegovati i znati upotrijebiti. Ne smije se poistovjetiti s dramskim likom, mora pribjeći svojevrsnoj askezi, to jest samodisciplini i kontroli osjećaja. Dakle, glumac se treba pripremiti fizički, psihički, mentalno i osjećajno. Osim toga, on je svakog trena izložen pogledima, prosudbama i kritikama pa je nužno da radi na samopouzdanju, ali mora razvijati sposobnost da uzme u obzir primjedbe. Ako ne vlada osjećajima i dopusti da ga ponesu, oni će se oteti nadzoru te početi neovisno utjecati na glumčevo kretanje i govorenje. Za sve to postoje vježbe i razne tehnike. Nažalost, rjeđe se poseže za vježbom kontemplacije, a oni koji je otkriju, više ne mogu bez nje.

U kontemplativnoj vježbi otpuštaš uz svoju vlastitu kontemplativnu riječ koja ti pomaže da se sabereš. Vježba umiruje ego, otklanja mentalni, misaoni i fizički nemir. Glumcu to može biti neizostavan obred i „pomoć“ u radu te u stvaranju ravnoteže između tjelesnih, umnih i emotivnih sposobnosti. Ta ravnoteža čuva ga od neuroza i psihoza kojima može biti izložen ako prestane biti svjestan razlike između svoje osobnosti i osobnosti novog virtualno-scenskog lika koji je stvorio. Pomaže mu u razvijanju intuicije i imaginacije nužnih u umijeću glume, tako da bude otvoren za originalne misli i rješenja, da lakše uočava probleme i da ih spremnije nadvlada. Tada gluma može postati igra koja nije sama sebi svrhom već ima cilj i ostvaruje namjeru da pročisti, preobrazi, osvijesti, pomakne fokus percepcije, pouči, zabavi... no tu smo već u domeni raznih teorija o važnosti i svrsi glume i kazališne predstave, a to je druga priča.

I u kontemplativnoj vježbi i u vježbi glume postoje razne faze, naiđu nemiri i poteškoće, nerijetko i bolni periodi odustajanja i osjećaji nemoći i gubitka koncentracije. Može doći i do krize identiteta kad se čini da si izgubio svoju osobnost pa se pitaš tko si i kako dalje. Pisac, skladatelj, slikar i kipar rade sami i mogu odlučivati o svom ritmu stvaranja i čekati inspiraciju. Glumac nema tu privilegiju. On ovisi o suradnicima i oni o njemu, ali zato su i direktna pomoć jedni drugima i obogaćeni su neposrednim zajedništvom. I kontemplativna molitva i gluma postaju sastavni dio života, postaju strast i ljubav koji te mijenjanju i obogaćuju, a ti se nadaš da dobiveno zračiš i *šalješ dalje* svojim bližnjima i svom okruženju. Posve je sigurno da i u kontemplativnoj molitvi i u glumi trebaš jako vodstvo kako se ne bi izgubio u jeki tišine i opasnoj osobnoj taštini.

**Zdenka Marunčić** (2014.)

# **KONTEMPLACIJA JE ZNATI OTVORITI I ZATVORITI VRATA**

Svako popodne navraćala sam u samostanski trijem. Sjela bih u kutak i uvijek iznova čitala franjevačku dobrodošlicu: *„Ovaj samostanski trijem je prolazište i susretište fratara koji žive u* *ovom samostanu Navještenja Marijina na Košljunu, samostanskih suradnica i suradnika, dobročinitelja i prijatelja, i onih koji u ovaj samostan dolaze iskati mir duše i okrepu tijela, i onih koji na Košljunu daju hvale Bogu i sjedinjuju se s već tisućljetnim redovničkim, prvo benediktinskim, potom franjevačkim služenjem Bogu i ljudima... Košljunski fratri i čitava zajednica provincije svetog Jeronima sa sjedištem u Zadru, posvećuju fra Ivi Peranu, uzornom nasljedovatelju stopa Krista Gospodina na način svetog Franje Asiškog, odgojitelju brojnih generacija fratara, više puta poglavaru i provincijalu, poznatom glazbenom skladatelju, proslavljenom voditelju zborova, piscu i pjesniku, radosnom bratu svih ljudi, u znak zahvalnosti za svijetli franjevački i svećenički trag što ga je brat Ivo ostavio među nama.“*

„Fra Ivino prolazište i susretište“ - ponavljala sam, pokušavala obgrliti te riječi mišlju, ali one su me neobuhvatljive čudesno utišavale. Kao uz titravi plamičak svijeće u molitvi sjedila sam i disala fra Ivin mistični doživljaj Košljuna.

*„Nad Zampolom zapad je pjevao o lijepom današnjem danu i obećavao još ljepši sutrašnji dan. Njegova pjesma je postajala sve tiša. I žar se gasio, ali tiho, nečujno da ne pomuti mir večeri. Koliko se više gasio žar, toliko se jače iskrila iskra Večernjice. Ali lagano, lagano, da ne pomuti večernji mir.*

*I nečujno, sasvim nečujno, Večernjica uđe u mali košljunski 'madrać', i ogleda se u zrcalu onoga mira za Večernjicom, odnekud siđe i kriška Mjeseca u mandrać koja u mandraću postaje sve svjetlija, ali tako polako, da ne pomuti košljunski mir.*

*Iz tamne šume tamnih crnika širi se noćna tama, ali polako, da ne uznemiri u sutonu mir.*

*Odjednom odnekud daleko, pa bliže, pa iz košljunske šume, dozivaju se zvona 'Zdravo Marija'.*

*...Zvuk za zvukom, kao zrna Krunice, kao procesija proštenjara...*

*Potom i posljednje zvono, i sva zvona uđoše u onaj mir. I sama postadoše mir...*

*I mir se tada činio tajnovitijim i bogatijim...“*

Fra Ivino prolazište i susretište u ovo je doba dana bilo puno koraka. Vrijeme popodnevnog odmora izvlačilo je polaznike tečaja kontemplativne molitve iz molitvene dvorane u zakutke čudesnog otoka. Osluškivala sam korake. Neki su bili brzi, žustri, neki nježni, neki sabrani, neki tihi, neki puni tromosti i težine. Nisam znala kome pripadaju. U ovom kutku uspijevala sam očuvati lica bližnjih od mojih radoznalih pogleda. Potom bi sve utihnulo.

A onda sam začula šuškanje oko samostanskih vrata. Zvuk je bio neobičan, drugačiji od svih na koje sam ovdje navikla i nije odlazio s koracima. Osvrnula sam se i ugledala fratra udubljenog u rad. „Nešto nije u redu sa samostanskim vratima!“, pomislila sam.

Sljedeći dan fratar se ponovno vratio s alatom. Pomislila sam: „Fratri bi zaista trebali nabaviti nova vrata!“, ali ta me misao napustila zajedno s hodom fratra koji se, popravivši vrata, udaljavao iz trijema.

Sve dok obzirna strpljivost naših domaćina nije popustila. Fra Klement prekinuo je našu šutnju za ručkom kratkom zamolbom da pažljivo otvaramo i zatvaramo vrata na ulazu u trijem. Govorio je o njihovoj važnosti za samostan. Naša zbunjenost i nelagoda osjetila se u blagovaoni. Postajalo je sve očitije kako je s njima sve bilo u redu do našeg dolaska. Izglavljen iz sjedišta, mehanizam za zatvaranje odražavao nas je i više no što smo to željeli. Nastavili smo jesti u tišini koja nas je spašavala od potrebe za opravdavanjem i traženjem krivaca, ali nešto je ostalo podrhtavati u zraku. Napinjala sam sjećanje ne bih li dozvala slike mojih susreta s tim vratima, no uzalud. Razbuđivala me misao da sam to mogla biti i ja, da sam i ja mogla grubo i preširoko otvarati vrata, a da to nisam ni zamjećivala. Grozničavo sam strugala po sjećanju, ali nisam mogla oživjeti trenutak u kojem nisam svjesno bivala, u kojem nisam bila budna. Bilo je očito da sam sve vrijeme s odsutnošću primala kvaku samostanskih vrata.

Od tog trenutka počela sam primjećivati ova vrata koja su uvodila u fra Ivin trijem i mnogim posjetiteljima skriven život samostana i hodnike koji su potom vodili kroz crkveni kor u našu molitvenu dvoranu skutrenu pod krovom uz crkvu. Sav taj svijet u kojem sam hodala, jela, spavala, prebirala misli, suzila, tihovala, molila postojao je iza tih vrata, meni otključanih vrata. Sada sam ih pažljivije otvarala.

Ne znam je li prošao dan ili dva, za vrijeme jedne šetnje otokom, zaustavila sam se pred ulaznim ukrasnim željeznim vratima samostanskog groblja. Bila su zatvorena pa sam rukom posegnula za kvakom, ali nje nije bilo. Ustuknula sam. Nešto što kroz godine, koje su me vraćale na ovaj otok nisam uočavala, bistrilo se mom oku. Kvaka ulaznih vrata samostanskog groblja bila je s nutarnje strane. S vanjske strane, u ravnini s njom bio je vodoravni red kovanih srca. Provlačila sam ruku kroz srce. Htjela sam baš tako, kroz srce dosegnuti kvaku. A onda sam zastala i odustala. „Vrata ovog Neba, ovog Tihovališta fratara otvaraju se iznutra“, šumilo je u meni. Nijemo sam, ispred zatvorenih vrata, stajala pred ovom Tajnom.

Godinu kasnije na tečaju kontemplativne molitve u Zagrebu fra Mladen nam je po ne znam koji put pripovijedao zgodu: „Merton je susreo novaka koji je upravo završio prvu godinu u samostanu. Merton ga je upitao što je za vrijeme novicijata naučio, očekujući da će čuti nešto o prosvjetljenju, duhovnim otkrićima ili o promijenjenoj svijesti. Novak je odgovorio da je u prvoj godini kontemplativnog života jednostavno naučio otvarati i zatvarati vrata.“ Ovaj su put izgovorene riječi, nošene košljunskim doživljajima, otvarale srce.

**M. F.** (2017.)

# **GDJE SAM TU JA?**

*- Ona će znati o svima reći sve, a o sebi neće znati reći ni riječi. Tu joj neće pomoći ni inteligencija, ni znanje.*

Dragi moj prijatelju, nerado se toga sjećam i nisam bila oduševljena idejom da o tome pišem. No, pomisao što bi mi tada značilo da sam dobila ovakvo pismo, pokrenula me je. Tada sam imala samo Kafkino *Istraživanje jednog psa*.

Bila sam umrla, rastočila se i nestala u boli i besmislu.

Vjeverica je slomila sve četiri šapice.

Jednostavno me nije bilo i bila sam se oprostila sama od sebe:

*Vaše malo veličanstvo, izvolite spakirati sve svoje izmišljene šarene svjetove,*

*sve svoje iluzije, svoje dječje hirove i strahove.*

*Bili ste tako dražesni, tako nepredvidivi,*

*ali malo sam se umorila.*

*Nemojte se ljutiti, draga princezo,*

*ne mogu Vas više nositi.*

*Život mi je postao ozbiljan,*

*a Vi bi se samo igrali.*

*Tako ste egocentrični, teatralni, naivni.*

*Iako bih i ja to željela,*

*život nije samo veliki praznik,*

*velika predstava u kojoj Vi igrate glavnu ulogu.*

*Ljutite se, plačite, udarajte nogama o pod,*

*ali morat ćete ovoga puta otići zauvijek.*

*Otiđite u najljepšu bajku ikada ispričanu*

*s krilatim bijelim, neukrotivim konjima,*

*malim starim mudracima,*

*prinčevima kao iz najromantičnijeg sna,*

*sklonite se iz stvarnosti, malena.*

*U mom će srcu ostati praznina bez djeteta*

*zagledanog u zvijezde*

*i dugo, još dugo neću znati tko sam*

*jer trebat će vremena da Te prebolim.*

*Ako sam Te prerasla to ne znači da sam Te prestala voljeti.*

*Život nam je bio san, dok ga jednog dana stvarnost nije*

*pretvorila u moru.*

*Idi, molim Te, idi i ne vraćaj mi se više.*

Nekoliko godina kasnije, pretražujući ormar ponovno pročitah *Oproštaj.*

Navečer u Dubravi, u maloj sobici za razgovore, rekao mi je:

*- Ali život jest veliki praznik.*

Gotovo me je iritiralo što ta rečenica ponovno budi nadu u svrhovitost i ljepotu života.

Vjeverici je sova savjetovala da se pretvori u stonogu.

Ali kako?

Sova je pokazala smjer, a vjeverica je trebala otkriti način.

Sati, dani, mjeseci, godine… meni najsavršenije, najdublje, najjednostavnije, najteže, najkorisnije, najbolnije i najljepše molitve bez riječi - trajno nastojanje da održim budnim promatrača u sebi koji se bez prosuđivanja i vrednovanja u svakoj situaciji pita *gdje sam ja tu*. Gola sama pred sobom. Nije mi jedanput došlo da maknem pogled. A koliko li se puta ego progledao i gorko zaplakao.

Pitao bi me:

*- Kako je?*

Ja bih samo podigla pogled.

*- Podnošljivo*, - zaključio bi i ohrabrio me *- samo naprijed*.

Tlo pod mojim nogama postajalo je čvrsto, a ljudi oko mene bliski.

Nekad zaljubljena u riječ kojom sam sebi i drugima mogla stvoriti privid po želji, utihnula sam, ne sanjam - živim.

֍

Željela me je vidjeti. Najsvjetlije uspomene moga ranog djetinjstva bile su povezane s njezinom pobožnom majkom, njezinim bratom svećenikom i s njom, najživahnijom časnom sestrom koju sam ikad poznavala. Iako je bilo nezgodno, nekako sam uspjela izaći s posla. Moja nas je rođakinja ostavila same u Kraševu kafiću. Imale smo desetak minuta, čaj je bio vruć i nisam ga ni pokušavala piti. Najednom je stisnula svoju šaku, pogledala me u oči i prošaputala:

*- Molila sam za tebe* - *stisni je, Bože, čvrsto je stisni i ne ispuštaj je!*

U stisku te male nježne šake bio je sadržan roman moga života, moga opiranja i predavanja. Vidjela je sretan kraj i to joj je bilo dovoljno. Mršava, drhturila je u poklonjenom podstavljenom kaputu. Došlo mi je da skinem svoju jednako tako poklonjenu iznošenu bundu i da se zamijenimo, ali nekako mi je bilo nelagodno. Opraštala se.

I danas, u posebnim prilikama kad mi je u molitvi potreban dublji osjećaj Božje blizine, s puno ljubavi i poštovanja stavim njezin križ koji je skinula sa svog vrata napominjući mi da ga je posvetio osobno Ivan Pavao II.

Što zapravo, dragi moj prijatelju, znače stonozi četiri polomljene noge?

Imaš pravo, lako mi je sada reći da sazrijevanje i spasenje nemaju cijene.

**A. K.** (2014.)

# **KORIJENI**

*„Siđoh do korijena planina.“* (Jona, 7)

Na Košljunu tišina s mora zavukla se pod svaki kamen. I u nas. Jedino s obala čuje se kako valovi među škrapama češljaju svoje kose. U srcu otoka povjetarac proigrava razlistanim granjem. Pokretljivo plavetnilo u tamnozelenom filigranskom vezu. Na boku otoka poput okamenjenog diva ispružio se stari samostan. Mediteranski klaustor građen je masivnim kockama, klesanim i brušenim upravo tako da budu tamo gdje jesu. Skladna cjelina. Ali, između stoljetnih kamenih blokova probija korov. Korov naizgled djeluje poput bezazlene malene travčice. Međutim, ako povučeš zeleni vrh koji izviruje iz usjeka, u dubini odupre se neočekivano snažan korijen.

Jučer sam marljivo čupala korov i na mojem prstu stvorio se žulj koji me je pekao. Danas sam nevoljko udarala. Neraspoložena za rad, požalih što nisam otišla dok je bilo vrijeme. S ljutnjom pomislim na onog šutljivog fratra što me utjera tu u kamen. Nije to zemlja, prhka i podatna, koja sipi kroz prste. Otpor je u meni rastao. U trenu odlučim pobjeći negdje uz more. Izložiti se kamenu, vjetru i plavetnilu. Ostavim rukavice, oruđe i uputim se prema masivnim samostanskim vratima. U klaustru ljudi, skvrčeni nad kamenom, izgledaju kao djeca koja se pikulaju. Ravnomjerno su udaljeni jedni od drugih, jedino moja kocka zjapi prazna. Svojim odlaskom sigurno ću narušiti harmoniju te neobične radionice. Uhvatim kvaku. Ni sama ne znam zašto još jednom okrenuh glavu i pažljivo pogledom zaokružim po napregnutim licima. S njih – zapljusne me silina osjećaja. Grč, tjeskoba, napor, strah – sve se to pomiješalo u neku neraspoznatljivu smjesu koja se ispriječi između mene i izlaza. Naglo zastanem trenutak-dva, nešto se u meni prelomilo. Nesvjesno pustim veliku hladnu metalnu kvaku i... vratim se na mjesto – pogrbljena, poraženih želja. Moj kvadratni metar kamena strpljivo me je čekao.

Kleknem, pognem glavu, privikavajući se na tupu bol u leđima koja nije prestajala. Ne mislim više ni na utrnutost noge. Jedino ispod rukavice osjećam užareno peckanje, siguran znak da je žulj pukao. Pomno držim ritam: još samo ovaj udarac, još samo ovaj korijen… Mučan je to posao. Između kamena, prorez dubok i uzak. Korov treba iščupati iz korijena. Korijenje je žilavo. Od tri udarca, jedan raskida. Prostorom klaustra odjekuje *cik, cik* *– cak… cik, cik – cak…* Jauk kamena. Tišina se uzbibala. Povremeno, začuje se dubok uzdah.

֍

Vjerodostojan. Jedina riječ

koju u šetnji gradom rijetko susrećem.

Tko je, uostalom, vjere dostojan?

Na trgu mađioničari iz praznih ruku bacaju

svjetlucavu prašinu.

Lutalice glasno se smiju, u rukama grčevito stežu

sljepačke štapove.

(Samo stranci spuštaju vjeđe, prije putovanja,

u skrivene bisage spremaju darove – pjesme zahvalnice).

Vjerodostojan. Jedini uteg

koji ispravno važe svemir, pretresa svaku česticu bića.

Tko je dostojan Božjeg povjerenja?

Trebalo bi, poput Diogena,

svaki dan sjesti na trg i paliti fenjer,

svjetionik čiste radosti.

Trebalo bi, poput budnog vojnika

– prije negoli ispali hitac u zrak,

zagrmiti na svaku misao, sliku ili riječ koja prilazi:

*„Hej, ti tamo, jesi li vjerodostojna?!“*

֍

Navodno su stari rimski svećenici tumačili svijet tako da su kroz okrugli otvor na stropu hrama promatrali zvijezde. *Ustvari, korijen riječi kontemplacija znači promatranje neba u hramu* – kaže šutljivi fratar, dok mene na trenutak nastanjuju davne slike. O kontemplaciji znam vrlo malo, gotovo ništa, ali o promatranju zvijezda – znam gotovo sve.

Kao dijete odrasla sam u kući koja je imala samo jedan televizor. Roditelji su u boravku slušali vijesti, čitali novine, potiho razgovarali, stoga izležavanje pred ekranom nije dolazilo u obzir. Osim toga, s hrpom raznih zadaća, lektira i klavirskih vježbi imala sam što raditi u sobi. Moja soba bila je u ukusno uređenom potkrovlju kuće, obloženom drvetom. Jednostavan razmještaj stvari – pijanino, stol, ormar, police za knjige. Ležaj se nalazio točno ispod krovnog prozora. Godinama sam noću, prije spavanja, promatrala zvijezde, mjesec i oblake, vjetar, kišu i tamu. Sve što je kružilo iznad tog otvora bio je moj TV program. Često su me zorom budile ptice koje su tapkale po prozoru i kljunom kuckale po staklu kao da se čude nevidljivoj zračnoj pregradi. Posebna poslastica bile su vedre noći bez mjesečine. Tama je bila obasuta svijetlim točkama koje su skladno titrale. Nikad nisam ni o čemu posebno maštala, ali dobro se sjećam kako sam često podizala ruku prema zvijezdama, dodirujući ih jednu po jednu. Poput dirigenta rukovah se sa svojom prvom violinu, pa redom s ostatkom svoga zvjezdanog orkestra. Pokret moga kažiprsta crtao je nevidljiv pozdrav nebu.

Prije nekoliko godina vratih se u praznu obiteljsku kuću. Moj dolazak donio je mnoge prepravke i uređivanje kuće koja je polako propadala. Jednog kišnog dana zamijetih da je parket u potkrovlju vlažan. Krovni prozor propušta. Na mjestu na kojem sam nekad spavala, sada sjedim. Drugi dan došao je majstor. Pregledao je prozor: *Ah, da, da, ovdje curi* *–* *treba izvana staviti silikon i iznutra* *oblijepiti novom gumom* –podigne ruku prema otvoru– *vidite da ju je vrijeme nagrizlo*. I zaista, krozdvije prozorske daščice nazirao se jedva primjetno udubljenje kroz koje je kišilo.

U sumrak popeh se gore provjeriti nove prepravke na prozoru. Dok sam rukom opipavala okvir, u sredini otvora ugledam malenu sjajnu točkicu. Ispružim se, naslonim glavu na jastuke, pogled upravim u zvijezdu, daleku i osamljenu u tami. Promotrih je. Bacala je slabašnu titravu svjetlost kao da upravo namjerava iščeznuti. Polako podignem ruku, dodirnem njen nježno srebrni trag. I tada... upravo u tom trenu, učini mi se da negdje iz dubine svoga bića začujem poznati, ali davno zaboravljeni glas: *„Pa dobro… gdje si ti, – prijatelju…?!“*

**Stošija** (2013.)

# **PRIČA O ORHIDEJAMA**

„Jednom sve će ti biti učitelj.“

(fra Mladen Herceg)

Prvu orhideju krupnih bijelih cvjetova kupila sam prije pet godina i donijela je u svoju radnu sobu. Bila je komadić krhke, eterične ljepote na koji sam svako jutro prislonila svoje tada izmoreno srce mjesecima nakupljenim trenucima koje smo i drugi i ja propustili pretvoriti u Ljubav. Vremenom mi je pogled na nju, krovove i nebo, u pauzama od rada na računalu, postao nasušna potreba. Opustošena, čeznutljivo sam udisala njezinu ljepotu, iz dana u dan. Sve dok jednog jutra cvjetovi nisu počeli polako otpadati, jedan po jedan. Ubrzo je štap na koji se oslanjala rascvjetana grana virio sablasno prazan iz posude sa svega pet do šest listova. Tako ogoljena izgledala je neprivlačno i siromašno. Poželjela sam tada učiniti je čim prije rascvjetanom. Proučila sam silne upute o uzgoju orhideja, odrezala pustu granu iznad trećeg zgloba i nastavila brinuti o njoj. Prolazili su mjeseci i mjeseci. Orhideja me učila čekati, vjerovati i nadati se. Vremenom sam naučila da sam ja ona koja samo prinosi vodu i da cvat ne ovisi o meni.

Prošlo je gotovo pola godine dok nisam ugledala izdanak grane. Ovo je bilo nešto potpuno drugačije. Ovaj smo puta zajedno cvjetale. Ona je sada njegovala moju strpljivost. Otkrivala mi je čudesan svijet orhideja koje tako mudro cvjetaju. Prvo je gotovo mjesec dana tjerala granu s pupovima. Pup po pup nizao se na sve dužoj grani i sve dok nisu bili formirani svi pupovi, nijedan se nije otvarao. A kada se prvi pup probudio, svi ostali su mirovali. Cijela biljka bila je predana širenju latica samo jednog pupa. Istim redom kako su nastajali, tako su se i otvarali, jedan po jedan, sve do posljednjeg na grani. Uvijek na isti način. Svi su osluškivali otvaranje jednog pupa, otvoreni cvjetovi, preostali pupovi i ja. Orhideja me učila ljepoti tihog osluškivanja i čekanja da drugi procvate. Učila me nježnosti prema bližnjem i prema sebi samoj. Nekako postajalo je prirodnim biti i rascvjetan i ogoljen čekanjem.

Vremenom je nježna ljepota bijele orhideje dozvala dobrotu mojih kolegica koje su poželjele donijeti svoje orhideje iz doma da cvatu na ovom prozorskom oknu s uokvirenim krovovima i nebom, uz zvon zvona s tornja crkve svetog Marka. Bijela orhideja više nije bila sama, a ja sam postajala svjedokom Ljubavi koja u svemu želi disati ljepotu, zajedništvo i jedinstvo.

Zatečene različitim fazama cvata i mirovanja u kojem su okupljene, odjednom su sve orhideje bile utihnule. Gotovo pola godine okom sam grlila njihovo siromaštvo i pokušavala očuvati nadu da će doći vrijeme cvatnje. No više od svega zbunjivala me orhideja u ljubičastoj posudi koja je granu za cvat istjerala na svega centimetar i zastala. Misleći da joj nedostaje svjetla jer je izdanak bio uglavljen između dva lista, malo sam je bila zakrenula prema svjetlu, ali ona to nije zamijetila. Prolazili su mjeseci naoko zaustavljenog rasta. Okom tada nisam mogla naslutiti harmoniju koja nastaje do trenutka dok nisu sve orhideje istovremeno počele tjerati izdanke grana. Najsnažnija među njima, orhideja u ljubičastoj posudi, pridružila im se tek kada su izdanci drugih malo porasli.

Prinosila sam im vodu sve dok pogled na nebo nije bio prepun otvorenih cvjetova: bijelih, žutih, ljubičastih, nježno ljubičastih s prugicama. Sve je govorilo o ljepoti čekanja, o ljepoti odricanja iz nježnosti prema drugom dok i najzadnji, najslabiji ne bude spreman. One nisu znale, a niti željele cvjetati same. Živjele su to tako prirodno, bez grča, bez napora. Bio je to raj u koji su dozivale moje srce.

**M. F.**

(Uoči Cvjetnice 2017.)

# **TIHO, SLUŠAJ KAKO RASTE!**

Brižno sam birala pšenicu koju ćemo posaditi uoči Božića. Ove godine sam izabrala domaću pšenicu; kažu – ta bi trebala biti još bolja. Planirala sam cijeli tjedan trenutak kad će obitelj biti zajedno. Izabrala sam nedjelju kao taj svečani dan, pripremila sam posudice, pšenicu, zemlju, vodu. Zemlja je već u posudicama, još samo treba otvoriti vrećicu i posaditi pšenicu.

Ali... Čim smo otvorili vrećicu, pšenica je oživjela i iznjedrila nemirne moljce koji su moju "kvalitetnu" pšenicu pretvorili u leteće neprilike. Djeca su ustuknula s nevjericom gledajući u čudu: *što je sad to*?! Ja sam počela mahati rukama pokušavajući pohvatati moljce prije nego što se zavuku u sve kutove doma, a zatim sam brižljivo prebirala pšenicu da mi se ne potkrade još moljaca koji su se kao izdajice skrivale između sjemenki – toliko slične pravom zrnu po obliku, veličini i boji. Da, spasila sam što se spasiti dalo, djeca su se već iskreno smijala, suprug je gunđao, a ja se nisam predavala, pa ipak je to naš svečani trenutak.

Taj dan, kada sam popodne za vrijeme seminara utonula u vježbu kontemplativne molitve, pojavila mi se slika tog događaja tako lijepo u jednostavnosti prikazana. Upravo to cijelo vrijeme ja pokušavam dok molim: lovim svoje misli koje se pretvaraju da su pšenica, prepoznajem ih i puštam, smirujem se da razaznam pravo zrno, ono koje će u dubini proklijati.

Pšenica je proklijala, narasla i gustim zelenilom zaokružila Božić. A ja?

Ja sam je u tišini svog doma strpljivo zalijevala, promatrala i brinula se da ima dovoljno svjetla za svoj rast. Uživala sam gledajući kako je, usprkos svemu, život pronašao svoj put i svaki put bih osjetila Tvoju blizinu i nježno položenu ruku koja bi ukrijepila moju vjeru.

**V. T.** (2014.)

# **MOJA MALA KAP**

Svaki je čovjek, neotkriveni, uzbudljivi tajanstveni svemir u malome. Ono što mi se događalo na Košljunu ima dugu povijest. Pokušat ću je sažeti u najkraćim crtama.

 Izvana vodila sam uobičajeni građanski život, sve je teklo po redu kako se i očekivalo: školovanje, posao, udaja, djeca. Iznutra život na rubu: depresivna neuroza, temeljno nezadovoljstvo, strahovi. Pokušavala mi je pomoći i struka i alternativa. Bili su to zanimljivi i duboki susreti koji su me obogatili. Nailazili smo na koješta, ali pravu stvar nismo dotaknuli. Nedokučiva je bol i dalje bezglasno jecala u mojoj nutrini.

 Tijekom svog života oduvijek sam bila pomalo odsutna kao da odviše stvarnosti, bez svojih izmišljenih svjetova, nisam mogla podnijeti. Glavom sam bila u njima, ali nogama ipak čvrsto na zemlji. Posve sam prisutna bila samo u samotnim šetnjama, putovima kojima ljudi rijetko prolaze i trenucima kada bih čitala drage knjige ili pokušavala sebe izraziti na razbacanim listovima papira. Već tada sam Mu pisala pisma.

 Najbližima je moj način života bio neprihvatljivo i nedokučivo drukčiji, ali mirili su se s njima, jer unatoč svemu, nisam iskakala iz očekivane kolotečine. Bila sam teška osoba, introvertirana i krajnje preosjetljiva. Iako sam se bojala ponora u sebi, neodoljivo me je privlačilo da otkrijem što je to. Tri-četiri puta sam se u najnezgodnijim životnim trenucima survala u njega i krajnjim se naporima izvlačila. Učila sam se živjeti sa simptomima i rezignirano se pomirila da sam „roba s greškom“.

 Nježan je ženski glas na kineskom vodio meditaciju. Tražila sam da mi to prevedu. Bila je to poetična priča o duši koja plače od bola jer je zapostavljena. No, to nije bio moj put, osjećala sam se pomalo kao uljez. Osim toga, sve sam jasnije i češće čula da me netko drugi zove. Zar ću umrijeti?

 Nakon prvog tečaja kontemplacije u Dubravi, shvatila sam da sam nakon dugih lutanja – pođi tamo, neznano kamo i donesi to, neznano što – konačno doma. Bila sam oduševljena.

 Kao da sam bila otvorena knjiga koju smo listali.

 Tijekom jednog od početnih tečajeva sanjala sam po ne znam koji put mučan san koji mi se ponavljao uvijek kad se nisam osjećala dobro. Divlja, luda, nasilna, raščupana žena izlazi iz mraka i želi me ubiti. Bježeći dolazim do zida. Prije nego što bi me ona savladala, uvijek bih se probudila. Međutim, taj je put draga ruka unijela svjetiljku, luda se žena tako prestrašila svjetla i šćućurila u uglu, uplašena prekrila rukama lice i glasno zajecala. Moja sjena nikada nije bila prihvaćena ni voljena, pa ni od mene same. Osjetila sam sažaljenje i strah je u trenutku nestao. Otada se više nije pojavila u snu. To više nije bilo potrebno, jer je započela njezina integracija u moju osobnost.

 I onda, kad sam malo ojačala, kao s gromom iz vedra neba, rasvijetlio se moj unutarnji ponor i otvorila se rana tako duboka da me je na trenutak On dotaknuo kroz nju. Moj dotadašnji život bio je u potpunosti njome obilježen i uvjetovan. Kroz nju sam vidjela mnoštvo ranjenih i izgubljenih kako lutaju poput mene, još više ranjavajući i unesrećujući jedni druge. Paradoksalno je da tako odlazeći od Njega nismo znali da Ga zapravo tražimo. Osjećala sam Ga u nama i oko nas kako tuguje jer nije naš izbor, spreman da nas u svakom trenutku prigrli samo ako Mu kažemo *da*, jer iznad svega poštuje našu slobodu.

 Otad više ni sa kim ne raspravljam postoji li On ili ne – znam da postoji.

 Znam da pišući ovaj tekst riskiram da budem prepatetična onima koji nisu doživjeli ništa slično, ali On je, prije svega, namijenjen ljudima koji su poput mene izgubili svaku nadu. Dužna sam im reći da je moguće prijeći prag nade. Za početak dovoljno je reći: „Da, evo me Tebi! Ti me vodi.“

 Gotovo na svakom tečaju otvaramo istu ranu i malo pomalo je čistimo. Puno se toga na njoj nakupilo.

 Stoga se nisam začudila kad se isto, uz još nekoliko neugodnih dodataka iz djetinjstva, našlo na dnevnom redu na Košljunu.

 U šutnji oklop puno brže i lakše pada. I sama sam se uvjerila da je potrebno što je više moguće izbjegavati međusobne kontakte na seminarima, jer smo onda dublje u sebi i uvidi su temeljitiji. Osim toga, nehotice bi mogli jedni drugima dirnuti otvorenu ranu ili, ni krivi ni dužni, ući u tuđe minsko polje.

 Najprije sam odbila pred drugima pokazati slabost i zatomila krajnjim snagama ono što je prijetilo da me preplavi. Drugi sam put čak izbjegla situaciju koja je naznačivala traumatski doživljaj. Voditelj je kasnije u svome predavanju upozorio da ne treba zaustavljati ono što bi htjelo izaći van. Znala sam sam što to za mene znači. Dobila sam još jednu šansu. Imala sam dojam da je cijela grupa na mojoj strani, da me drži. I zakoraknula sam.

 Svaki put govori isto – spiralni krugovi.

 Posljednja vježba tečaja. Unutarnje zadovoljstvo, još jedna mala pobjeda. Nikada u životu nisam bila pod jačim pritiskom izvana i nikada se do sada nisam bolje osjećala iznutra. Kontemplativni je put postao moj život koji mi je darovao zdravlje, mir i smisao života. Na površini se mogu ljutiti, patiti, brinuti, smijati, plakati, ali duboko unutra je tiha, mirna radost i povjerenje u Onoga kojega najviše ljubim i koji treba moje male ruke i ograničene snage. Želi da pazim na sebe i na one koje mi je povjerio. I sada ima dana kada se čini da ne mogu ništa, ali onda u šutnji naslonim glavu na Njegovo rame i Njegova me ljubav podiže na noge. Njemu je dragocjen moj skromni, jednolični život koji sam tako često podcjenjivala zbog neispunjenih profesionalnih ambicija.

 Ljerka čita Cesarićev „Slap“.

**A. K.**

(Košljun, svibanj 2004.)

# ***I SVE MOJE, TVOJE JE*…**

(Iv, 17 )

Mjesec svibanj budio je zemlju.

Ostala sam duže na poslu, trebala sam nadoknaditi poslove nakon povratka s Košljuna. Moj prozor gleda u zid, a svjetlost dopire kroz otvoreni prostor prema krovu. Izgubila sam osjećaj za vrijeme i doba dana jer ne vidim sunce. Zazvonio je mobitel. Na zaslonu mobitela ime kćeri, obećala je nazvati kada s puta stigne u Zagreb. Javila sam se. S druge strane glas njene prijateljice. Priopćila mi je da su imale prometnu nesreću. Moja Tina zadobila je ozljedu glave. Hitna kola dovezla su je u bolnicu koja se nalazi baš uz moju školu.

Osjećaj šoka i boli bio je nalik buđenju u rano, hladno, zimsko jutro kada mi lice zapljusne prodoran zrak koji se duboko širi cijelim tijelom u svaki djelić mog tijela i duše. Osjećala sam se ogoljena do samog početka, kao kad sam prvi put udahnula i zaplakala. Cijelo mi se tijelo naježilo, a iznutra se probudila jasnoća bez suvišnih misli. Moj dah se prelijevao u sve oko mene.

Osjetila sam Tvoju prisutnost.

Zaogrnuta snagom Tvoje ljubavi začas sam se našla u bolničkoj sobi. Gledala sam svoju kćer, duge plave kose. Ljepljiva, tamna krv natopila je plahte, njezino blijedo lice, ali u tim trenucima sve to nije bilo važno. Bila je budna, ali omamljena. Osjećaj da je mogu dodirnuti i biti s njom, ispunio nas je obje spokojem.

Sve postaje jednostavno... kad zajednički trenutak postane dragocjen.

*„Bdijte, dakle, jer ne znate u koji dan Gospodin vaš dolazi.“* (Mt 24, 37-44)

**V. T.** (2014.)

# *In memoriam Ljerka i Vlatko*

**Obična stvar**

Mnogo sam toga slušala na tečajevima, mnogo sam toga čitala. Te kako se postupa s emocijama, te kako treba raditi na sebi, te kako sebe prihvatiti takvu kakva jesi (to je već malo kompliciranije). Sve je to lijepo. Sve to pročitano, odslušano, ostaje kao glazura na površini. Samo na površini. Tako misliš.

Onda okreneš ploču na drugu stranu. Takva sam, kakva sam. Ne mogu biti drugačija. Nije ni važno. I bacim koplje u trnje. Prihvatim se posla, ovakvog, onakvog, ne mislim na ono što bi trebalo, moralo, što bi se dolikovalo.

I onda me spašavaju riječi iz dnevnika Thomasa Mertona koje smo objavili u nekoj davnoj *Jeki*. Rekla sam da ću ih ispisati lijepim kaligrafskim pismom i staviti do svoga pisaćega stola:

„Ne težim, prema tome, *da budem pustinjak* ili nešto drugo, jer *biti nešto* je neka vrsta skretanja. Dovoljno je *biti* na normalan, uobičajen, ljudski način, sa svojim gladovanjem i spavanjem, sa svojim smrzavanjem zimi i žegom ljeti, ustajati i lijegati. Otopiti hladnjak, čitati, klanjati se Bogu, raditi, moliti. Živjeti kao što su živjeli moji očevi na ovoj zemlji i na kraju umrijeti. Amen.“

Ne želim biti nešto (kontemplativac, mistik). Ni nešto veliko. (To neka bude drugima). Jer to je neka vrsta skretanja. (Od čega? Od Božje volje sa mnom). Dovoljno je *biti* na normalan, uobičajeni ljudski način (čovjek svojega vremena i staleža, dobi i društvenoga statusa, čovjek sa svojim brigama, strahovima, nadama), odvježbati svoju vježbu, izmoliti časoslov, prisustvovati misi, nazvati onoga kome je potrebna moja riječ. Otopiti hladnjak. (Da, i to). Čitati, prevoditi, napisati pismo, nazvati. (Složiti *Jeku*). Živjeti na ovoj zemlji kao što su živjeli moji preci. Na kraju umrijeti. (Da, i to).

Amen.

**Ljerka** (2009.)

֍

**Ljerka, dubrovačka *amma***

Kišna jesen. Ljubica je vozila Tebe, Vesnu i mene (već si bila na štakama) u Ravnu Goru poslije Tvoga zadnjega košljunskog tečaja. *Bijela ruža*. Uz štrudle od borovnice veselo smo prepričavale košljunske nezgode i zgode, a Ti si razgovor zaključila citatom: *Život je šala Božje ljubavi...*

Dobru si se vicu uvijek zvonko nasmijala. Oštroumna, britka jezika, načitana, teološki obrazovana, znatiželjna, posvećena našem putu i ljudima koji su njime ozbiljno krenuli.

Tisuće stranica časopisa koji si osnovala, tisuće sati dobrovoljnog rada koji Ti je uglavnom donosio troškove, izvanredni prijevodi, briljantni vlastiti tekstovi, jezično dotjerivanje, dugi telefonski razgovori puni razumijevanja i bodrenja, lucidni komentari na biblijskim meditacijama koji su nam otvarali nepoznate dimenzije Božje Riječi…. Sretan neponovljiv sklop talenata, marljiva rada i sebedarja.

Posebno si svojim čitanjima oplemenjivala naše tečajeve. Nitko nije čitao *Slap* kao Ti. Prava riječ u pravo vrijeme.

Uz Tebe i Vlatka, okrugla dvorana u Dubravi postala je naš drugi dom.

**Anka** (2017.)

֍

Čvrsto si me držala, oslanjajući se o štap, dok smo polako hodale košljunskom šumom. Strastveno si pričala s kolikim ste zanosom krenuli prije trideset godina. A onda nerazumijevanje, osuda… *Napravimo sad to*… ponavljala si mi… *sad je vrijeme*, *zajedno ćemo*…

Ta se misao, koju sam brzo zaboravila, s vremenom u meni tako potpuno i jasno razvila, živo se srodila s mojom misli da dugo nisam shvaćala da su to ustvari tvoje riječi… tvoje riječi proklijale u meni.

Bila je to naša prva šetnja, tvoj posljednji Košljun… Dovoljno da shvatim: poput Izraelaca u pustinji, mukotrpno ste izveli nas, mlade naraštaje, u obećanu zemlju. Vaša patnja naša je snaga. Vaši štapovi podigli su naša krila. Snažan pritisak tvojeg lakta na mojoj ruci jasno mi je govorio da postoji nešto za što se može strastveno živjeti i raditi, nešto na što se uvijek može radosno osloniti - kontemplacija.

Mirni Ti odjeci!

**Anastazija** (2017.)

# **UTJEHA PSALAMA**

Kao da sam iznutra sazdana od najtanjeg stakla. Lagani dodir težine, nelagode, grubosti ili sumnje i sva se raspadam u tisuću komadića. Razlamam se stalno, svakodnevno, a onda slijedi očajnička potraga za utjehom i sabiranjem.

Listam stranice i panično čitam stihove psalama i tražim onaj koji će mi donijeti olakšanje, u kojem se zrcali moje stanje i moja čežnja za Bogom. Tražim riječ u kojoj ću prepoznati poruku Oca, osjetiti njegov spasonosni dodir i dobiti snagu da bih mogla dalje. I nalazim je, ponavljam je bezbroj puta i kao da bih umrla bez nje. Uzimam psalme u ruke i čvrsto ih držim i ne usuđujem ih se odložiti. Nosim ih sa sobom iz kuhinje u sobu, iz sobe u vrt kao što dijete nosi svoju dekicu i pri tom mu se čini kako će se bez tog oslonca urušiti cijeli njegov svijet.

Spasonosni psalmi, spasonosne riječi koje rastaču tjeskobu i beznađe i uporno te podsjećaju da nisi sam i da je Bog uvijek tu, za tebe, sa svojom beskrajnom ljubavlju, milošću i zaštitom.

**G. J.** (2009.)

# *„Je li sunce zašlo ili se zemlja okrenula oko svoje osi?“*

Da je otok maleni čamac vjerojatno bi se ovog trena prevrnuo i zajedno sa suncem izmaknuo pogledu. Svi smo se načičkali na zapadnoj strani otoka i zagledali u sunčev zalazak.

Moj učitelj stoji na kraju mora umiren, predan, stopljen, svečan, u nijemom dijalogu sa suncem pretvara u sebi sunčevu svjetlost u zelenu boju. Vjetar zaigran njegovom haljom.

Šutim i gledam naizmjence sunce, pa mog učitelja, pa sunčev odsjaj na vodi.

 Polako more gubi svjetlosni trag.

Zemlja se okrenula oko svoje osi.

 **M. F.** (2004.)

# **KOŠLJUNSKI DNEVNIK**

**27. 4.**

Sat kucka. Jedini rekvizit iz svakodnevnice. I ja sam se dokotrljala iz svakodnevnice i parkirala na klupicu. Ispred piše moje ime. Hm.

To sam ja. Slušam priču o vjeverici. Slomila je jednu nogu (na kraju ćemo ispričati cijelu priču da sve skupa bude jasnije). Zamišljam kako će verglati s devedeset i šest nogu kad postane stonoga.

**28. 4.**

Ravnomjernim pijukom ćuk para noćnu tišinu.

**29. 4. Sveta Katarina Sijenska**

Sunce se polagano gnijezdi na obzorju. Ispraćam ga s mola. Avion prolazi nebom ostavljajući čipkasti trag. More miruje. Dvije barke sjede na moru. Dobro im je.

Danas sam u plićaku spazila dvije ribe.

„Smijem se kada čujem da riba žeđa u vodi“ (Kabir).

Plivale su bočno, potrbuške. Zapravo, plivale su kako su mogle u ono malo sigurnosti što im je preostalo. Zgrabila sam jednu kao mačka. Otela se i iskliznula mi iz ruku. Dočekala sam je među kamenjem. Ovaj put mi nije umakla. Čvrsti stisak. Prepustila se. U dubljoj vodi zaplivala je jače, sigurnije. Sada u moru ribica skače za komadićem plastike. Čini se zanimljivo. Misli da je to „klopa“. Ona ne zna da je to trik. Trebala bih baciti „đir“ prije večernje molitve. Ne da mi se. Razvlačim se. Nastojim biti spužva. U dah staviti pjev, šabonjanje mora, hladnoću kamena… Sve upiti.

**30. 4.**

Hvata me smijeh. Razbuđeno more se zaigralo s barkama. One se veselo klackaju. I ja bih se klackala. „Vas dvije idite na groblje!“ Sjetila sam se pustinjaka Antuna. Skidam prašinu s grobnih natpisa (lišće i nepotrebne travne). Pitam se što je grobu potrebno. Pjevušim *Regina Coeli*… Ćuk me prati. Mislila sam da se ćuk glasa samo noću. Ali, eto i danju. Mičem plastično cvijeće. Tako bih ga rado bacila u smeće. Stojim s četkom na nečijem grobu. Pokušavam se sjetiti natpisa sa stećka. Išlo je tako nekako: *kakvi ste vi sada, takvi smo mi bili nekada.* I obrnuto. Sjedim i pretačem misli u riječi. Zvukovi su izoštreni u ozvučenoj kulisi samostanskog klaustra. Prošušta fratrov habit. Sad se zvukovi sudaraju, lome i ukrštaju u kamenom druženju. Netko nabada grubim koracima. Kavica prija. Ptica neumorno cvrkuće na vršiki. Kao da je progutala Duracell bateriju. „Ruža cvate jer cvate, nema svoje zašto“… Ptica pjeva… Zakolutala sam očima kao klikerima nakon treće vježbe.

**31. 4.**

S novim danom raspucao se čir stvarnosti. Očarani. Razočarani. Gubi se slika prividnoga. Ljušti se kao zid koji je napala vlaga.

֍

Ah, da, priča o vjeverici. Neka je vjeverica ostala bez jedne noge. U očaju se obratila stonogi za savjet. Stonoga si je dala truda da joj objasni da nije nikakva tragedija ostati bez jedne noge. Kad bi se to njoj dogodilo, ona se ne bi uzrujavala, ta ostalo bi joj još devedeset i devet nogu. „Zamisli da si stonoga, imaš još 99 nogu! Zar ti to nije dosta?“

„A kako da to postignem?“ – upita vjeverica.

„Ah, ne znam ti reći, to moraš sama otkriti!“ – uzvrati stonoga mirno.

 Utješno, zar ne?

**D. A.** (2005.)

# **SNAGA DUHA DOLAZI IZNUTRA**

Ovim kratkim svjedočenjem željela bih zahvaliti Bogu što me pozvao na kontemplativnu molitvu i na svim milostima koje sam primila.

Dvije godine na tečajevima kontemplativne molitve ostavile su duboke tragove u mome životu. Kontemplativna molitva promijenila je mene, moj odnos prema bližnjima i dala mi snagu u svim križevima i patnjama.

 Nakon operacije 2001. godine tijelo mi je bilo bolešću tako svladano da nisam mogla ni do crkve. Tada mi je kontemplativna molitva bila od neprocjenjive vrijednosti. Snaga Duha dolazila je iznutra. A ljubav prema Gospodinu nosila me je iz trenutka u trenutak. Moje je srce bilo preplavljeno ljubavlju, radošću i srećom. Bog mi je bio bliže nego ikada. Pa i danas, kada navale kušnje, napasti, bolesti i poteškoće, kontemplativna molitva mi daje snagu da sve izdržim.

**D. T.**

(Zagreb, 6. kolovoza 2004.)

# **NAKON *LECTIO DIVINA***

Čitajući i meditirajući Božju riječ imala sam osjećaj kao da orem zemlju i pripremam je za sjeme koje će donijeti ploda. Oranje je bilo bolno jer je tražilo promjenu, preobrazbu moje nutrine. Kada sam dopustila Božjoj riječi da pogodi u srž mojih osjećaja i htijenja, ona bi prodirala kroz cijelo tijelo ubrizgavajući Božju ljubav i preplavljujući ga Božjim milosrđem. Proniknuti svoj nutarnji svijet i doživjeti ga na božanski način, proces je mukotrpnog svakodnevnog vježbanja u meditativnom otkrivanju Boga. Spoznaja da je Bog moj dobri otac, a ja njegovo ljubljeno dijete, vraćala mi je osjećaj vlastitog dostojanstva i vrijednosti, a braći i sestrama vraćala je osjećaj ljubavi i prihvaćanja.

Ta vrsta molitve je formirala moj duhovni put i pripremila me da mogu sudjelovati na kontemplativnom tečaju za redovnice. Sjedenje na klupici za mene je bila molitva. Kvadratni metar prostirke predstavljao je jedan otok. Otok koji je daleko od buke svijeta i u kojem vlada buka tišine. Buka tišine znači isključiti razumska i vanjska osjetila i prepustiti se nevidljivoj stvarnosti. Moja me je riječ (*Bog moj*) oslobađala mojih strahova i misli koje su me salijetale i na taj način mi davale priliku da pogledam u oči svome ja i prihvatim ga takvog kakav jest.

**s. A. P.** (2010.)

֍

Put unutra je put u tamu iza koje se nalazi Bog, gdje noć svijetli kao dan i tama kao svjetlost. Sjedenje, tišina, mir, sve mi se činilo kao da izlazim iz ovoga svijeta, a onda sam shvatila da se moja stvarnost preobražava. Svakodnevnica je ista, ali ja iz kontemplativne vježbe izlazim drugačija.

Uočavam male stvari, geste, opažam darove Božje, postajem zahvalnija i zadovoljnija. Misli su tu, osjećaji su tu, sjećanja su tu, ali više me ne teroriziraju. Kao da sam ih posložila u ormar.

**s. I. M.** (2010.)

֍

Zasadi me, Gospodine, posred srca svojega

*ukorijeni se*

*duboko*

*zakori*

 *budi stablo*

nek` u suhoj žili zakuca Tvoje bilo

nek´ propupaju žedni prsti

nek´ me obujmi tiha svjetlost

nek´ u zelenim njedrima ptica zapjeva

**Stošija**

(*Lectio divina*, Dubrava, 27. 5. 2015.)

# **SPLITSKA „JEKA“**

Već duže od godine dana i u Splitu se dogodilo malo kontemplativno zajedništvo. I ranije je među sestrama Službenicama Milosrđa - Ančelama bilo pozitivnog odjeka na ovaj način molitve, što ne čudi s obzirom na njihovu karizmu koja je koliko aktivna, toliko i kontemplativna, naročito s obzirom na praksu svakodnevnog klanjanja u Splitu zajedno s vjernicima laicima te njegovanja gledanja „Boga licem u lice“ (Post 32,31). Sada, zahvaljujući bračnom paru, Elizabeti i Tonču, koji već dugi niz godina dolaze na tečajeve kontemplacije te njihovim mnogostrukim otvorenim vratima, kako automobila, tako stana, a najviše i najvrjednije – otvorenim vratima njihovog srca, poželjeli smo da nam blagodati s Košljuna i zajednička iskustva traju u životu i u našem voljenom gradu.

Odlučili smo se nalaziti jednom tjedno i zajedno moliti onako kako nas je naučio fra Mladen. Njegove upute i misli stalna i vjerna su popudbina u našim dušama. One nas povezuju, potvrđuju smisao naše molitve i nadasve nam proširuju srca za ljubav. Molitva, mada iznimno jednostavna, nevjerojatno je teška, ali nas na tom putu prati fra Mladenova ruka. Odzvanja u nama njegova riječ: „ovaj metar kvadratni“, ova prostirka na kojoj molimo očekujući Božju milost i toplinu, „moj je komadić svemira“. A kad je teško, kad nismo u stanju stišati prošle muke i Bogu predati buduće brige, kad nam po glavi i u srcu zvrndaju neplodne misli, znamo se sjetiti važnosti ovog „ovdje“ i ovog „sada“, znamo se vratiti u život s divnom krilaticom: „Današnji dan početak je ostatka mog života!“ I zaista, postoje uvijek novi dani i naša velika šansa da i mi budemo novi i bolji u njima, jer oslanjajući se na svetog Augustina, fra Mladen nam je rasvijetlio istinu kako molitva nije za to da Boga informira, nego da nas transformira.

Naša mala grupa pomoć je na putu. Tijekom proteklog vremena ponekad bismo otišli do Čiova na misu u Crkvu svetog križa kod naše Ane, koja je u svojoj župi izvanredni djelitelj svete pričesti, i primili s velikom radošću pričest iz njene ruke, a ponekad bismo se zaputili kod našeg predragog oca Đanija u samostan sv. Ilije na Buškom jezeru. Vrijeme provedeno u zajedničkoj molitvi, blagotvorno je utjecalo na nas. Upravo se, neki dan, povećao naš broj sa šest na sedam članova. Primjećujemo i druge plodove našeg sastajanja i molitve i zahvalni smo dragom Bogu što nam je podario fra Mladena koji nas nesebično uči kako prijateljevati s Bogom i koji nas pomno prati na putu.

Blagoslivljamo vas koji čitate naš mali izvještaj i vi blagoslovite nas.

**Elizabeta, Tonči, Ana, Tatjana,**

**Jasna, Sandra i Nataša** (2018.)

# **SOLARIS**

Gospodine Kris,

nije ti dano da, kao drugi, iza pritvorenih vrata svoga srca

skrivaš unutarnji svijet

što ga, proničući te, stvara Solaris.

Nije tek jedna mora

ili jedan san.

Tragajući za kišom koja mi se smije,

nezustavljivo se rasprostire sve zapreteno.

U svibnju jasmin i bazga su opojni,

a divlje ruže su neiskorjenjive.

Kiša i more u mojoj su sobi.

Čudesno i moćno,

prekriveno oceanom.

Nedokučivo, nemjerljivo, neshvatljivo, zadivljujuće i zastrašujuće…

otvaranje koje paralizira sve što bi ga moglo zakočiti.

Bit će dobro, sve će biti dobro, Kris.

**A. K.** (2017.)

# **ISPOVIJED KAMENU KOJI ODBACIŠE GRADITELJI**

Predragi moj,

sada smo dvoje na ovom okrutnom otoku.

Raspuknute posude,

nijeme i odstranjene na nemilost pogleda.

Sakrij me. Sramim se.

Naslonimo se jedno uz drugo,

glavu na rame,

ranu na ranu,

ranu na ranu.

Rane neka dišu

i tiho tkaju

*dragocjen temeljac*

na bezdušnom vjetru.

**Stošija**

 (Jeruzalemski križni put

Košljun, 29. 4. 2016.)

# **PUSTINJSKA RUŽA**

*„Ruža cvate jer cvate; nema svoje zašto.*

*Ne pita gleda li je čovjek, ne pazi na se tašto.“*

(Angelus Silesius)

Katkad nemoć postaje snaga ljubavi.

U nemoći rađa se bol,

u boli rađa se tuga,

iz tuge i kušnje rađa se ljubav.

Iz tjeskobe, iz riječi,

iz ljepljivih sukoba

u kojima ne čujemo drugo srce

koje strpljivo u šutnji čeka ljubav i prihvaćanje.

Nemoć me uči strpljenju, slušanju sukoba.

Previranja i borbe

u valovima prekrivaju kuhinju,

mjesto gdje smo najčešće boravili kao obitelj.

Mjesto gdje sam se uvijek divila majci,

njezinoj spretnosti, umijeću, mirisima hrane,

majci koja nas je sve okupljala,

i uz koju smo se osjećali zadovoljno, sigurno i sretno.

Sve je to još uvijek tu, upravo sada,

prekriveno njezinom boli, tatinom boli.

Iz moje boli i nemoći rađa se snaga ljubavi

i budi moje srce u trenucima teških kušnji i borbe,

budi ovaj trenutak, trenutak istine.

Čudesni su putevi Gospodnji.

U tvoje ruke polažem sve.

Oblici boli i ljubavi,

bez obzira na iskustvo i godine, rađaju Život.

*„Ruža koju ovdje vidi tvoje oko,*

*Kroz vječnost je cvala u Bogu duboko.“*

(Angelus Silesius)

**V. T.** (2017.)

# **SKOK**

Dijete sam.

Stojim na stijeni.

Strah!

Tada ti iz mora izranjaš,

Imenom me zoveš.

Pružaš ruke k meni,

Ruke čvrste, tople, sigurne.

Ne boj se, veliš mi.

Skok

Postaje igra i smijeh i tepanje

i zov

aaa-bbb-a-baba-a – Abba!

**Krik**

Pred Tebe treba ići.

Strah i zaustavljena ruka

Na ustima u kriku.

Stišavam iz srca viku.

Satirem tremu

K´o glumac kad izlazi na scenu

Iz mračne pozadine na svjetlo istine.

Čini se neću dalje moći,

jer pred Tebe kad se kroči,

ne može se glumcem biti

niti masku nositi.

Do tebe trebam kroz uski prolaz proći.

To boli.

Al' ne vidim drugog puta

koji do Tebe stiže

I ne znam kako drukčije k Tebi doći.

**Blizina**

U pjesmi se tuga krije,

u patnji pak nada vrije,

u boli radost se nazire,

u nama se nebo i zemlja mire.

U uraganu mir i tišina,

u gorkome slatka milina.

Blizina na daljinu upućuje,

daljina blizinu naslućuje.

Tu mučnu i tešku tišinu

pretvaram u Tvoju blizinu.

Svu gorčinu i prazninu

pretvaram u Tvoju blizinu.

Kad bol i krik ne minu

pretvaram ih u Tvoju blizinu.

U gluhoj noći, gustu tminu

pretvaram u Tvoju blizinu.

**Z. M.** (2012.)

# **TIŠINU VOLIM**

Tišinu volim kad prestanu riječi

i kad misli šute.

Sjedam tiho, što tiše mogu. Znam da to je dio neba

koji meni tako treba,

trebam malo svježine, udahnem zrak.

Osjetim grlo mi se suši, steže.

 Zaustavljam dah – gle, to je

 tama – mrak.

Zaustavljam dah – gle, to je

tama – mrak.

Čudno kako najednom tako jako grmi – oluja…

Ne znam što li je sada.

Pitam se je li noć ili je dan.

Da, to sam ja – opušteno sjedim i razmišljam

jer se tako najbolje osjećam.

Kao iz sna s izdahom redaju se sjene – sjetne – tužne

 krute – grube

 slabe – bolne

ne bune se

tiho napuštaju mene.

Udišem svježi zrak u miru do moga nemira,

da tu u tihoj buci tišinu stvorim.

Pitam se: Zašto da se bojim susreta sa sobom?

Zašto da se bojim glasa koji viče u pustinji,

tišine koje me plaši, tame koja me zatvara da ne vidim stvarnost?

Zašto da se bojim glasa koji viče u pustinji

kad izgubim svjetiljku?

Kad znam da mogu početi iz početka.

Da – mir u miru se rađa, nema praznine.

Znam da tamne sjene

nisu više dio mene.

**s. R**. (Mostar, 17. 2. 2004.)

# **RAZBILA SAM VELIKU JUŠNU ZDJELU**

Razbila sam veliku jušnu zdjelu

i krhotine odložila u sebe.

Košljun je pjevao:

..*Pazi na molitvu moju*

*jer sam vrlo ponižen*….

Ona koja je snoviđenje

samo je zatražila čistu vodu

i porezat ću se na to.

Zatvaram oči, ali srce gleda.

Ona koja čuva ružu

bila je predaleko

da bih znala

vida li

ili bi zarezala dublje.

Skupljajući sve ono što je vjetar nanio s brodova

poželjela sam sa svakog kamena na obali oprati balast.

Stihovi u zagrebačkom eteru nisu bili prazni:

…*k'o lišće sam, vjetar me raznosi….*

Dopusti….otpusti…. samo zvuči lako.

Da, crveno listopadsko lišće.

**A. K.** (2018.)

# **ČOVJEK**

Susrela sam jutros jednog čovjeka u kopirnici.

Škljoc. Spojio mi je tri lista. Rekao mi je da ništa ne košta.

Osmijeh zahvalnosti od mene i još veći od Njega.

U toj ulici susretala sam opet ljude, pa Stradunom

i dalje kuda sam išla.

Svaki je za sebe

zračio – zračila je ljepota čovještva.

Nošena zračenjem ljubavi – ljubavi koja se dodiruje – mislila sam:

Koje li ljepote biti čovjek!

A onda sam se zaustavila u sebi, gledajući sve ono ispred sebe.

Doživljaj je tako živ.

Sva stvorenja su odisala ljubavlju i njihova ljubav se mogla doticati.

Svevišnji – vječni naš Bog nas takve stvori.

Koracala sam dalje ulicama i ljepotom čovještva.

Hvala, Isuse!

**L. K.**

(Dubrovnik, 2005.)

# **TANKA NIT**

*Oni pristupe Filipu iz Betsaide galilejske pa ga zamole: „Gospodine, htjeli bismo vidjeti Isusa.“ Filip ode i kaže to Andriji pa Andrija i Filip odu i kažu Isusu. Isus im odgovori: „Došao je čas da se proslavi Sin Čovječji. Zaista, zaista, kažem vam: ako pšenično zrno, pavši na zemlju, ne umre, ostaje samo; ako li umre, donosi obilat rod.“* (Iv 12, 21-24)

Tanka nit,

postojana tajna između nas,

dahom je dodirujem.

Tajnovito jasna

a ipak nedokučiva,

ljubavlju opipljiva,

razumom nedodirljiva.

Tvoj zadnji dah,

smireno lice,

spokojno tijelo

kao napušteni dom.

Spokoj i daljina.

U ljubavi se susrećemo,

u mom dahu

vjere i ljubavi prepoznajemo.

Dar suza umiva lice,

dariva mir.

Mir u kojem slavim svaki trenutak,

svaki dah kojim grlim bližnje

i život u milosti Božjom blizinom darivan.

*„Duša mi je sada potresena i što da kažem? Oče, izbavi me iz ovoga časa? No zato dođoh u ovaj čas! Oče, proslavi ime svoje!“* (Iv 12, 27-28)

**V. T.** (2018.)

# **VEČERAS**

Htjela bih da mi duša večeras
utjehu u sebi nađe,
mekano, kroz pukotine u ponoru,
sve prihvati, sve pronađe,
uz bol i užitak, nasmiješi se
na sve što je snađe.

Jer, slutim da moguće je
s tobom, Bože, htjeti nemoguće,
omirisati svaki svoj kutak,
postići vječnost u čežnji
pa makar samo trenutak.

**ČEŽNJA**

Kad bi se

sve moje čežnje

poput cvjetova

svezale u buket,

u mirisu bih

prepoznala

Tebe.

**NAŠ BOG**

U Bogu se smijem, njemu suzama plaćam,
od njega se krijem i njemu se vraćam.

Naš Bog je potpuno nevjerojatan, oduševljavajući.
Daš mu 5 minuta, a on ti vrati 55 puta 5.
Daš mu bolest, a on ti vrati zdravlje.

S nepoznatima ti omogući bliskost,

a poznate čudesno udalji od tebe.

Veličanstvena je njegova pedagogija!
Protiv tebe radi za tebe.

Puni te strpljenjem i trpljenje pretvara u radost.
Iznenađujući, a tako blizak.
Neshvatljiv, sve čini shvatljivim.
Nevidljiv, pomaže ti da vidiš.

Naš Bog.

**N. R.** (2018.)

# **ZAUZDAN OBLAČAK**

Nebo otpusti uzde oblačka

oblačak udahne slobodu

raskopča košuljicu

radosno krikne

i posta

Nebo

 **M. F.** (2009.)

# **ZLATNA KIŠA KOŠLJUNSKA**

Ponovno je srce moje prionulo

uz tajanstveni romor zlata bijelog, tekućeg,

razlijevajući se s njim i

brišući tamne obrise sjena.

Ostajalo je tek zvonko šuštanje svjetlosti

u gustoj kiši, otežalim sivim oblacima,

u mreškanju i ljuljuškanju mora

koje se sjajilo i protezalo do mojih nogu.

I nevidljive su bile suze,

iako su sustizale jedna drugu,

u nepreglednom mnoštvu kapi.

Moje bijelo zlato, zlato moje….

Dragi, mogu li ga zadržati

samo još ovaj put,

dok se ponovno ne sretnemo

i dok ga ne razdamo?

**A. K.** (2015.)

# **SVETA OPUŠTENOST**

Opusti se u Bogu i vjeruj…

Opusti se u Njemu i osluškuj Svetu Tišinu…

Opusti se u Njemu i uživaj mir Njegov…

Opusti se u Njemu i radosno zakorači u nove spoznaje Njegove prisutnosti u tebi…

Opusti se u Bogu i dopusti mu da nježno dotakne i pomiluje nove predjele tvoga srca…

Opusti se u Bogu i zaplivaj u dubinama Njegove bezuvjetne Ljubavi i Dobrote…

Opusti se u Bogu i raspiri taj žar Njegove topline…

Opusti se u Bogu i sjedni u Njegovo krilo tako toplo, tako blago, tako beskrajno dobro...

Opusti se u Bogu i slušaj šapat Njegova povjetarca koji šapuće: *Volim te, volim te, volim te…*

Opusti se u Bogu i počuj: *Čeznem za tobom…*

Opusti se u Bogu i prepusti se milovanju Njegova daha u tebi, Njegova Srca u tebi…

Opusti se u Bogu u svetoj opuštenosti…

**s. T. T.** (2018.)

# **SUSRET**

Ti, prečudesna osobo, koja si mi došla u zraci svjetla

i napunila sobom čitavu moju sobu

Ti, nevidljiva osobo, koja si neosjetno, mekano i posve nečujno stoplila moju samotnost ponudivši mi sebe

Ti, jednostavna istino, daleka i nepoznata,

približila si se toliko da nisam razlikovala Tebe od sebe

Ti, bez riječi i bez pokreta, dala si mi znanje, mada neopisivo,

jasno saznanje da jesmo,

da jesmo sada i uvijek, koliko sada, toliko i uvijek

Ti, prečudesna osobo, koja kradomice živiš u ljudskim srcima,

koja besplatno njeguješ sjeme vječne ljubavi

Ti, prečudesna osobo, bez koje nas ni trenutak ne bi bilo,

koja si svojim neobjašnjivim svjetlom, presjajnom zrakom,

obilježila moj život čudom, pa iako nije bilo čuđenja,

jer je sve bilo krajnje jednostavno i jasno,

ispunila si prostor slatkim mirom, svojom milinom,

toplom i gustom, toliko stvarnom da pamćenje Tebe,

ni sada nije samo sjećanje na Tebe,

nego, čak štoviše, trajna istina

Ti prečudesna osobo, ostavila si za sobom tajnu u mom srcu,

tu tinjajuću i neugasivu ljubav,

darovala mi zaštitu od očaja,

postala moj skriveni razlog i smisao, moja čežnja po kojoj si,

bez obzira što to nisam uvijek znala,

bila i prije, i tada i sada i uvijek

Ti, prečudesna osobo, živa zrako svjetla, moj preljubljeni Bože

**Nata Labus** (2017.)

1. Frer od fr. frère – brat. Lidija Glavaš: *Kao djeca*, Naša ognjišta, Mostar, 2018.

Pjesma je posvećena fra Mladenu Hercegu. [↑](#footnote-ref-1)
2. Tekst je prvotno objavljen u časopisu „Marulić“ 6/2015. [↑](#footnote-ref-2)